
TEISĖJŲ ETIKOS IR DRAUSMĖS KOMISIJA

S P R E N D I M A S

ATSISAKYTI IŠKELTI DRAUSMĖS BYLĄ 
VILNIAUS REGIONO APYLINKĖS TEISMO 
PIRMININKEI I. K. 

2026 m. rugsėjo 17 d. Nr. 18 P-4
Vilnius

Teisėjų etikos ir drausmės komisija, dalyvaujant Mariui Bajorui (pirmininkas), Tomui Berkmanui, Laimai Šeputienei (pranešėja) ir Jūratei Varanauskaitei, 
sekretoriaujant Nacionalinės teismų administracijos Administravimo skyriaus patarėjai Inai Kalvaitienei, 
dalyvaujant Vilniaus regiono apylinkės teismo pirmininkei I. K., jos atstovei – Lietuvos Respublikos teisėjų asociacijos pirmininkei S. J., pareiškėjai J.,  
viešame posėdyje išnagrinėjusi Vilniaus regiono apylinkės teismo Vilniaus rajono rūmų teisėjos J. teikimą dėl drausmės bylos iškėlimo Vilniaus regiono apylinkės teismo pirmininkei I. K., 

n u s t a t ė :

1. Teisėjų etikos ir drausmės komisija (toliau – ir Komisija) 2026 m. balandžio 23 d. gavo Vilniaus regiono apylinkės teismo teisėjos J. (toliau – ir Pareiškėja) tos pačios dienos teikimą ir jo priedus, taip pat 2026 m. balandžio 28 d.  papildomus teikimo priedus – Pareiškėjos 2026 m. balandžio 20 d. prašymą ir jo dokumento informacijos išrašą iš Lietuvos teismų informacinės sistemos (toliau – LITEKO) dokumentų valdymo sistemos – dėl drausmės bylos iškėlimo Vilniaus regiono apylinkės teismo pirmininkei I. K.
2. Teikime iškelti drausmės bylą nurodoma, kad Vilniaus regiono apylinkės teismo (toliau – ir teismas) pirmininkė I. K. nevykdė jai įstatymo pavestos funkcijos organizuoti ir prižiūrėti administravimą teisme, nešalino akivaizdžių darbo organizavimo trūkumų, kilusių dėl laikinai teismo pirmininko pareigas vykdžiusio teisėjo vadovavimo, I. K. reikalavo nesilaikyti teisme patvirtintų ir galiojančių vidaus teisės aktų (tvarkų) įvairiais teismo darbo klausimais, dėl ko teisme įsivyravo netvarka. I. K. viešai menkino Pareiškėją, kaip buvusią teismo pirmininkę dėl jos anksčiau priimtų administracinių sprendimų, taip pat menkino kitus teisėjus, teismo darbuotojus, sukūrė baimės ir pataikavimo atmosferą teisme. I. K. vadovaudama teismui taikė ir taiko tokius metodus kaip manipuliacija, taiko mobingą. Šiuo elgesiu I. K. pažeidė sąžiningumo, padorumo, pavyzdingumo, pareigingumo, solidarumo principus.
3. Teikime iškelti drausmės bylą teismo pirmininkei I. K. dėl Pareiškėjos atžvilgiu vykdomo psichologinio smurto (mobingo) nurodoma:
3.1. I. K. vidinių pasitarimų su teisėjais, teismo darbuotojais metu viešai žemino ir menkino Pareiškėją dėl jos kaip ankstesnės teismo administratorės priimtų sprendimų, išsakė dėl jų nepelnytą kritiką: 2026 m. rugsėjo 15 d. pasitarimo metu (past.: minimas pasitarimas vyko 2025 m. spalio 3 d.) I. K. išsakė žeminančias ir menkinančias pastabas dėl teisėjų rezoliucijų rašymo ant teismui grąžinamų vokų su asmenims neįteiktais dokumentais, dėl Pareiškėjos tvirtintų teisėjų budėjimų savaitgaliais grafikų, kuriuose buvo įrašomas atsarginis teisėjas. Pasisakydama dėl teisėjų budėjimo grafikų I. K. išsakė, Pareiškėjos vertinimu, panieką išreiškiančias frazes: „nesuprantu, nei kas čia per statusas „atsarginis teisėjas“, nei koks jo apmokėjimas, jis nenumatytas..., todėl bus tokia tvarka, kad savaitgaliais nebus jokių „atsarginių teisėjų“.
3.2. Pažeidžiant teisės aktų reikalavimus Pareiškėjai buvo skiriamos bylos, kai jos nebuvo darbe dėl teisėtos priežasties: žodiniu teismo pirmininkės I. K. nurodymu Pareiškėjai buvo paskirtos bylos Nr. M1-1209-927/2025, 1-1210-927/2025, T-400-927/2025, E1-1208-927/2025, nepaisant to, kad teismo pirmininkės I. K. rezoliucija Pareiškėja buvo išleista dalyvauti į Lietuvos Respublikos Seime 2025 m. rugsėjo 4–5 dienomis vykusią konferenciją, – pažeistas teisme galiojusių Bylų ir ikiteisminio tyrimo veiksmų paskirstymo Vilniaus regiono apylinkės teismo taisyklių, patvirtintų Vilniaus regiono apylinkės teismo pirmininko 2024 m. sausio 31 d. įsakymu Nr. V-11(1.12), 6 punktas. Iki tol teisme vadovaujantis minėtomis taisyklėmis bylos teisėjams buvo neskiriamos, kai teisėjas išvykęs kelti kvalifikacijos. Tuo laikotarpiu dirbo beveik visi baudžiamąsias bylas nagrinėjantys teisėjai, o Pareiškėjai paskirtų bylų skaičius tuo metu jau buvo didžiausias – Pareiškėja dirbo be vasaros atostogų, jai buvo priskirta apie 100 bylų daugiau nei kitiems teisėjams. Apie tai, kad Pareiškėjai bus skiriamos bylos, ji nebuvo informuota ir sužinojo atsitiktinai, antrą dieną į konferenciją nebevyko, nes dirbo su gautomis bylomis ir tikrino poreikį jose priimti skubius sprendimus. 2026 m. rugsėjo 15 d. teisėjų pasitarime (past.: minimas pasitarimas vyko 2025 m. spalio 3 d.) Pareiškėjai iškėlus dėl to klausimą, I. K. pateikė savo pastabas dėl privalomų ir neprivalomų mokymų, pažymėjo, kad yra teisėjų, mėgstančių ne dirbti, o dalyvauti mokymuose, kai tuo metu kiti turi dirbti. Šiuos I. K. pasisakymus Pareiškėja vertina kaip ją menkinančius, nes teismo pirmininkės pastabas išklausę kolegos suprato, kad Pareiškėja nuolat važinėja į mokymus ir vengia dirbti, todėl jai buvo skirtos bylos.
3.3. Pareiškėjai sąmoningai didinamas krūvis lyginant su kitais teisėjais, apgalvotai siekiama sukurti Pareiškėjai nepakeliamą darbinę įtampą, psichologinį diskomfortą: 2026 m. sausį Pareiškėja turėjo suplanavusi daug rašymo darbų, paskyrusi daug posėdžių, pagal patvirtintą teismo pirmininkės ikiteisminio tyrimo teisėjo budėjimo grafiką budėjo abi savaitgalio dienas, po to be kassavaitinio poilsio nagrinėjo savo bylas, tuo pačiu metu pagal patvirtintą grafiką turėjo pavaduoti netikėtai susirgusią ikiteisminio tyrimo teisėją L., nors tuo metu buvo kitas teisėjas – V., turintis tik vieną bylą, kuriam bylos nebuvo skiriamos beveik visą mėnesį. Pareiškėja atkreipė teismo pirmininkės patarėjos dėmesį į tai, kad L. ligos laikotarpiu būtų teisingiau pavaduojančiu teisėju skirti V., tačiau šiuo atveju buvo pasiūlyta teikti pagalbą Pareiškėjos teisėjo padėjėjai. Pareiškėja vertina, kad teismo pirmininkė I. K. šioje situacijoje neperskirstydama teisėjų darbo krūvio nereagavo į susidariusią teismo veiklos dinamiką, tą darė sąmoningai, apgalvotai, siekdama sukurti Pareiškėjai nepakeliamą darbinę įtampą, psichologinį diskomfortą, dėl ko Pareiškėja susirgo ir vieną dieną dėl sveikatos būklės negalėjo išeiti į darbą.
3.4. Pareiškėjai neleidžiama to, kas leidžiama kitiems teisėjams, teismo pirmininkė nepaiso savo nustatytos tvarkos: sudarytame teisėjų atostogų grafiko projekte sutapus viena kitą pavaduojančių teisėjos L. atostogoms su Pareiškėjos saugiu laikotarpiu prieš Pareiškėjos atostogas (2026 m. liepos 1–3 dienomis), Pareiškėja, siekdama išvengti atostogų nukėlimo, buvo priversta sutikti, kad atostogų grafikas būtų patvirtintas iki pat atostogų pradžios jai turint atlikti ikiteisminio tyrimo teisėjo veiksmus, t. y. jai netaikant jokio saugaus laikotarpio. Nepaisant to, kad Pareiškėją buvo sutikusi pavaduoti teisėja A. ir su šiuo pasiūlymu buvo kreiptasi į teismo pirmininkės patarėją, teisėjoms buvo atsakyta, kad dėl pasiūlymo nebus sprendžiama. Tuo tarpu 2026 m. Velykų atostogų laikotarpiu teismo pirmininkė, nepaisydama saugių laikotarpių taikymo, išleido atostogų visus teismo Vilniaus rajono rūmų baudžiamąsias bylas nagrinėjančius teisėjus, išskyrus pačią teismo pirmininkę ir Pareiškėją. Kadangi teismo pirmininkės darbo krūvis sumažintas 50 procentų, iš esmės bylos buvo skiriamos Pareiškėjai. Šiais savo veiksmais teismo pirmininkė pažeidė 2025 m. gruodžio 9 d. įsakymu Nr. V-(1.2E), 2026 m. sausio 26 d. įsakymu Nr. V-(1.2E) ir 2026 m. vasario 24 d. įsakymu Nr. V-(1.2E) (past.: pateiktos elektroninių dokumentų nuorašų dalys be registracijos duomenų) nustatytą mažiausią galimą teisėjų skaičių atostogų metu, pagal kurį teismo Vilniaus rajono rūmuose turi dirbti ne mažiau kaip 3 baudžiamąsias bylas nagrinėjantys teisėjai. 
3.5. 2026 m. balandžio 20 d. Pareiškėja per LITEKO dokumentų valdymo sistemą pateikė teismo pirmininkei prašymą leisti ją pakeisti sutikusiai teisėjai A., kuri sistemoje patvirtino prašymą, tačiau dėl šio prašymo Pareiškėja atsakymo negavo. Tuo tarpu 2026 m. sausio 20 d. įsakymu Nr. V-(1.2.E) teismo pirmininkė pakeitė budėjimus tarp teisėjų esant jų žodiniam prašymui, tačiau analogišku atveju Pareiškėjos žodinio prašymo nepakako. 2025 m. rugsėjo 3 d. Pareiškėja negalėjo pavaduoti ikiteisminio tyrimo teisėjo dėl iš anksto suplanuoto vizito pas gydytoją, kreipėsi į teismo pirmininkę žodžiu. I. K. pokalbio metu Pareiškėją informavo, kad negali pakeisti pavaduojančio teisėjo pagal žodinį prašymą ir liepė jį pateikti raštu. 
3.6. I. K. pažeidžia savo pačios nustatytas tvarkas, kad byla būtų paskirta Pareiškėjai: teismo pirmininkė byloje Nr. 1-505-927/2026 priėmė nutartį, kuria į teismo Vilniaus rajono rūmų bylų skirstymą įtraukė atostogaujantį teisėją V., imitavo atsitiktinį bylų skirstymą iš dviejų teisėjų, numatydama, kad byla bus paskirta Pareiškėjai. Buvo pažeistas Vilniaus regiono apylinkės teismo pirmininko 2025 m. gruodžio 9 d. įsakymo Nr. V-(1.2E) bylų skirstymo tvarkos 3 punktas, numatantis į bylų skirstymą įtraukti kitus teismo rūmus, jei Vilniaus rajono rūmuose nėra galimybės užtikrinti bylų skirstymą iš ne mažiau kaip 2 teisėjų.
3.7. I. K. ignoruoja Pareiškėjos prašymus lyginant su kitais teisėjais: Pareiškėja 2026 m. balandžio 14 d. teismo pirmininkei išsiuntė elektroninį laišką, kuriuo prašė išleisti ją į 2026 m. spalio 8–9 d. ir lapkričio 16–17 d. Nacionalinės teismų administracijos organizuotus seminarus. Teismo pirmininkė iki 2026 m. balandžio 15 d. vakaro į šį laišką nereagavo. 2026 m. balandžio 16 d. Pareiškėja prašymą įkėlė į LITEKO dokumentų valdymo sistemą, nesulaukusi teismo pirmininkės reakcijos su prašymu per LITEKO dokumentų valdymo sistemą kreipėsi 2026 m. balandžio 20 d., tačiau atsakymo negavo. Tuo tarpu ikiteisminio tyrimo funkcijas atliekanti teisėja L., kurią Pareiškėja pavaduoja pagal patvirtintą grafiką, Pareiškėjai patvirtino, kad L. elektroniniu paštu pateiktą prašymą išleisti į seminarus teismo pirmininkė elektroniniu paštu patvirtino iš karto.   
4. Teikimo dalyje iškelti drausmės bylą I. K. dėl kitų su teisėjo ir teismo vadovo pareigomis nesuderinamų pažeidimų nurodoma:
3. 
4. 
4.1. Teismo pirmininkė aplaidžiai vykdė vidaus administravimo srityje jai numatytas pareigas, tai sudaro pagrindą jai iškelti drausmės bylą vadovaujantis Lietuvos Respublikos teismų įstatymo (toliau – Teismų įstatymas) 82 straipsnio 2 dalies punktu, 3 dalyje nurodytu pagrindu už pareigos prižiūrėti teismo darbo organizavimą nevykdymą, pareigos šalinti akivaizdžius laikinai pirmininko pareigas ėjusio teisėjo sukurtus teismo darbo trūkumus nevykdymą be pateisinamos priežasties: I. K. nevykdė teisėjams kas mėnesį skiriamų bylų skaičiaus stebėsenos ir šių duomenų analizės bei nesiėmė vidinio administravimo priemonių susidariusiai situacijai spręsti. Praėjus daugiau kaip pusei metų nuo I. K. darbo pradžios Vilniaus regiono apylinkės teisme Vilniaus rajono rūmų teisėjams paskirta vidutiniškai apie 80–100 bylų daugiau kiekvienam baudžiamąsias bylas nagrinėjančiam teisėjui, nei kiekvienam kitų to paties teismo rūmų baudžiamąsias bylas nagrinėjančiam teisėjui, nepaisant to, kad visi teisėjai gauna vienodą atlyginimą. Panaši situacija susiklostė ir su civilinėmis bylomis. I. K. išoriniam teismų administratoriui ir teismų sistemos vadovybei teikia žinomai melagingą informaciją, nurodydama, kad tokia situacija susiklostė dėl to, kad anksčiau vasaros atostogų laikotarpiu teisme dirbo labai mažai teisėjų, todėl kai kuriems iš jų labai padidėjo paskirtų bylų skaičius. Nuo I. K. darbo pradžios teisėjai, tarp jų ir Pareiškėja, kėlė klausimą ir prašė spręsti šią problemą, pasitarimų metu teikė siūlymus dėl problemos sprendimo būdų, bet teismo pirmininkė demonstravo užsispyrimą ir nenorą arba nekompetenciją spręsti susiklosčiusią problemą. Teismo pirmininkė nuolat menkino tokius teisėjų pastebėjimus, kaltino nepakankamu krūviu, nors pati aiškino, kad neturi duomenų apie krūvius ir kol kas jų negali palyginti. I. K. pateikė teisėjams žinomai neteisingą informaciją apie paskirtų bylų skaičiaus skirtumus. Teismo pirmininkė, neįvertinusi statistinių duomenų, bylų paskirstymo atskiruose rūmuose, neklaususi visų teismo teisėjų nuomonės, neatsižvelgusi į esamą laisvų etatų skaičių, įvedė teisėjų specializacijas teismo Trakų ir Šalčininkų rūmuose, Vilniaus rajono rūmuose buvusį laisvą civilines bylas nagrinėjančio teisėjo etatą pakeitė į baudžiamųjų bylų teisėjo etatą. Šie jos sprendimai lėmė ženklius teisėjams paskirtų bylų skaičiaus tame pačiame teisme netolygumus. Pareiškėjos vertinimu, I. K. kaip teismo pirmininkė privalo vykdyti teisėjams paskiriamų bylų skaičiaus tolygumo (ne tik krūvio) stebėseną pagal Nacionalinės teismų administracijos kiekvieną mėnesį pateikiamus duomenis, taip pat privalo reaguoti matydama ženkliai besiskiriantį teisėjams paskiriamų bylų skaičių tame pačiame teisme.
4.2. I. K. vadovaudama teismui taiko manipuliavimą ir kelia chaosą: 2025 m. rugsėjo 15 d. pasitarimo metu (past.: minimas pasitarimas vyko 2025 m. spalio 3 d.) teismo pirmininkė manipuliavo informacija, dėl siūlymo balsuoti sukėlė sumaištį, neatsakė į pareiškėjos klausimą, už ką balsuojama, demonstravo savo aukštinimą, nepagarbą teisėjams. Iš posėdžio protokole užfiksuotos informacijos paaiškėjo, kad pasitarimo metu priimtas sprendimas, kurio teisėjai nenorėjo ir už kurį nebalsavo: kad pritarta ne tik bylų skyrimui, kai teisėjas išvyksta į mokymus vienai dienai (už ką suprato balsavę teisėjai), bet ir už bylų skyrimą teisėjui paėmus vieną atostogų dieną.
4.3. I. K. menkina teisėjus, teisme kuria žeminimo, baimės bei pataikavimo atmosferą: 2025 m. rugsėjo 15 d. pasitarimo metu (past.: minimas pasitarimas vyko 2025 m. spalio 3 d.) I. K. menkino ir žemino Pareiškėją dėl anksčiau galiojusios tvarkos dėl teisėjų rezoliucijų rašymo ant teismui grąžinamų vokų su asmenims neįteiktais dokumentais. 2026 m. sausio 8 d. pasitarimo metu aptariant klausimą dėl teisėjų atostogų I. K. sukritikavo ir nemaloniai nutildė teisėją D., savo replikomis įžeidė Pareiškėją, dėl ko Pareiškėja griežtai pasisakė pasitarimo metu. Teismo pirmininkė nė karto Pareiškėjos neatsiprašė dėl ankstesnių Pareiškėjos priimtų sprendimų menkinimo, nepelnytos kritikos ir jos kaip asmenybės žeminimo kitų teisėjų ir valstybės tarnautojų akivaizdoje. I. K. neatsakė į Pareiškėjos klausimą dėl teisėjų budėjimų, tik paminėjo, kad šiuo klausimu jau balsuota ankstesniame pasitarime. I. K. klauso teisėjų, kuriems nėra palanki (Pareiškėjos, I.), posėdžių garso įrašų, ieškodama trūkumų ir nesikoncentruodama į reikalingas vykdyti vidaus administravimo funkcijas. Savo elgesiu ir kiekvieno keliamo klausimo kritika I. K. demonstruoja aiškų savo išaukštinimą kitų teisėjų atžvilgiu, skaldo kolektyvą, kuria neigiamą atmosferą darbe, skatina teisėjų tylėjimą dėl baimės būti sumenkintais, pažemintais, sulaukti neigiamų pasekmių per eilinį ar neeilinį teisėjo veiklos vertinimą. Tuo tarpu bendraudama su išorinio administratoriaus atstovais ar būdama viešumoje teismo pirmininkė savo įvaizdį apsimestinai formuoja kaip geranoriškos, tolerantiškos, kuklios vadovės.
4.4. I. K. nesilaiko teisme galiojančių tvarkų įvairiais klausimais, reikalauja šių tvarkų nesilaikyti kitų darbuotojų: Pareiškėjai žodiniu teismo pirmininkės nurodymu buvo paskirta byla Nr. e1-1129-927/2025 po to, kai atsisakius priimti kaltinamosios nepasirašytą pareiškimą byla teismui vėl buvo pateikta – pagal Bylų skirstymo taisykles ši byla kaip nauja turėjo būti paskirta kitam teisėjui. Teismo pirmininkės žodiniu nurodymu LITEKO sistemoje užfiksuotas klaidingas teisėjo skyrimas bylai Nr. M1-1209-927/2025 (byla paskirta Pareiškėjai) po to, kai prokurorė, praleidusi teismo nustatytą terminą trūkumams pašalinti, kreipėsi į teismą ne su ištaisytu pareiškimu, o su nauju nutarimu dėl priverčiamųjų medicininio pobūdžio priemonių taikymo (su nauja byla). Teismo pirmininkė priėmė nutartį byloje Nr. 1-505-927/2026 ir į bylų skirstymą įtraukė atostogaujantį teisėją V. nepaisydama to, kad, teismo Vilniaus rajono rūmuose negalint užtikrinti bylų skirstymo iš ne mažiau kaip dviejų teisėjų, bylos turėjo būti skirstomos apimant kelerius teismo rūmus. 
4.5. I. K. aplaidžiai atlieka savo kaip teisėjos pareigas: 2025 m. spalio 1 d. teismo pirmininkė neatėjo į teismo posėdį byloje Nr. 1-1099-543/2025, nes personalo kambaryje gėrė kavą. Teismo pirmininkės užmaršumas apie teismo posėdžius ir vėlavimas į juos yra nevienkartinis, žinomas visam kolektyvui. 
4.6.  I. K. daro rimtų ir sunkių pasekmių galinčių sukelti klaidų galutiniuose procesiniuose dokumentuose, tačiau jų pati nepaiso, jas turi ištaisyti kiti kolegos, pvz., baudžiamojoje byloje Nr. e1-1129-543/2025 I. K. nesusipažino su prokuroro pareiškimu dėl baudžiamojo įsakymo priėmimo ir kaltinamajai paskyrė realią bausmę, kurios vykdymą prokuroras prašė atidėti. Tai galėjo sukelti sunkių padarinių kaltinamosios mažamečiams vaikams, tačiau raštinės darbuotojų patarimu kaltinamoji kreipėsi į teismą dėl bylos nagrinėjimo teisiamajame posėdyje, byla buvo paskirta Pareiškėjai. Minėtoje byloje I. K. padarė ir kitų klaidų – dėl laikinojo nuosavybės teisės apribojimo. Teismo pirmininkė apie padarytas klaidas buvo informuota, tačiau šias klaidas ignoravo. 
5. Pareiškėjos vertinimu, Vilniaus regiono apylinkės teismo pirmininkė I. K. daro sistemingus Teisėjų etikos kodekso 13 straipsnio 3, 4, 5 punktų, 14 straipsnio 3, 7, 8 punktų, 14 straipsnio 1, 3, 7, 8 punktų, 15 straipsnio 3, 4 punktų, 16 straipsnio 1 punkto pažeidimus, taip pat taiko mobingą, kuris gali būti vertinamas kaip kiti pažeidimai pagal Teismų įstatymo 82 straipsnio 2 dalies 2 punktą, todėl prašo jai iškelti drausmės bylą.
6. Teisėjų etikos ir drausmės komisija 2026 m. balandžio 29 d. raštu Nr. 17P-67-(7.4.8.Mr.) „Dėl tyrimo atlikimo“ Pareiškėjos teikimą persiuntė Vilniaus regiono apylinkės teismo vidinio administravimo veiklos priežiūrą vykdančiam Vilniaus apygardos teismo pirmininkui ir pavedė dėl teikime nurodytų aplinkybių atlikti tyrimą. Komisijoje 2026 m. birželio 18 d. gauta Vilniaus apygardos teismo pirmininko 2026 m. gegužės 8 d. įsakymu Nr. V-39 „Dėl komisijos sudarymo“ sudarytos komisijos (toliau – Tyrimo komisija) 2026 m. birželio 18 d. išvada Nr. IA-7-2026 „Dėl Vilniaus regiono apylinkės teismo Vilniaus rajono rūmų teisėjos J. prašymo“ (toliau – Išvada) kartu su priedais (tyrimo medžiaga). Atlikusi tyrimą bei išnagrinėjusi tyrimo medžiagą, įskaitant I. K. pateiktą 2026 m. gegužės 27 d. rašytinį paaiškinimą Nr. SDR-83 bei 2026 m. birželio 8 d. patikslintą rašytinį paaiškinimą Nr. SDR-89 su priedais, išklausiusi 2025 m. spalio 3 d., 2025 m. gruodžio 4 d., 2026 m. sausio 8 d., 2026 m. kovo 6 d. Vilniaus regiono apylinkės teismo (visų rūmų) teisėjų susirinkimų garso įrašus, Tyrimo komisija Išvadoje nustatė, jog:
6.1. Vilniaus regiono apylinkės teismo pirmininkės I. K. elgesys 2025 m. spalio 3 d., 2025 m. gruodžio 4 d., 2026 m. sausio 8 d. ir 2026 m. kovo 6 d. šio teismo teisėjų susirinkimų metu iš esmės buvo grįstas tarpusavio santykių pasitikėjimu, tolerancija, taktiškumu ir mandagumu. Teismo pirmininkė kiekvienu klausimu teiravosi teisėjų nuomonės ir siūlė sprendimą priimti tarpusavio susitarimo būdu. Visuose pasitarimuose teisėjams leista pasisakyti, dalis teisėjų tuo aktyviai naudojosi. Teismo pirmininkė pasisakančių teisėjų nepertraukė, išskyrus atvejus, kai keli teisėjai kalbėjo vienu metu. Pasitarimuose atskirais darbotvarkės klausimais vyko aktyvi diskusija, o teismo pirmininkės ir teisėjų nuomonės ne visais klausimais sutapo. Tyrimo komisija nusprendė, kad teisėjai teismo pirmininkės nebuvo bauginami, nebijojo išsakyti savo nuomones, jais nebuvo manipuliuojama.
6.2. 2025 m. spalio 3 d. ir 2026 m. sausio 8 d. teisėjų pasitarimuose svarstant atskirus darbotvarkės klausimus kilo emocijų ir buvo pasakytos frazės, kurios nurodytos Pareiškėjos teikime. Tyrimo komisija pripažino, kad 2025 m. spalio 3 d. teisėjų pasitarime teismo pirmininkės I. K. bendravimo tonas ir pasisakymai buvo pakankamai dalykiški, korektiški. Teismo pirmininkės pasisakymuose dėl teisėjų privalomų ir neprivalomų mokymų, saugių laikotarpių taikymo neįžvelgta Pareiškėjos ar kitų teisėjų žeminimo, menkinimo. 
6.3. 2025 m. gruodžio 4 d. teisėjų pasitarime, svarstant klausimą dėl atsarginio teisėjo skyrimo per budėjimus savaitgalį ar švenčių dienomis, pirmininkė išsakė nuomonę dėl atsarginio teisėjo ir nurodė, kad nelabai supranta, kokiu pagrindu paskirti atsarginiai teisėjai, nes apmokėjimas jiems nenumatytas (garso įrašas nuo 25 min.). Pastebėjimas pasakytas ramiai, neutraliai, be asmeniškumų buvusios teismo pirmininkės atžvilgiu. Pasitarime pasiūlyta laikytis nusistovėjusios tvarkos, kai teisėjas, kuris pagal iš anksto suderintą ir patvirtintą budėjimo grafiką dėl subjektyvių priežasčių negali atlikti ikiteisminio tyrimo funkcijų poilsio ir švenčių dienomis, pats susikeičia budėjimo laiką su kolega. Esant objektyviam pagrindui kuo skubiau informuoti teismo pirmininką dėl negalėjimo vykdyti ikiteisminio tyrimo teisėjo funkcijas. Po diskusijų teismo pirmininko siūlymui pritarta. Priešingai nei teigia Pareiškėja, teismo pirmininkė atsakė į jos klausimą, ar budėjimo savaitgaliais tvarka nesikirs su Lietuvos Respublikos darbo kodekse nustatytu reglamentavimu, ir nurodė, jog už šį siūlymą jau balsuota ankstesniame teisėjų pasitarime, analogiška tvarka taikoma ir kituose apylinkės teismuose, ji neprieštarauja Lietuvos Respublikos darbo kodekso reikalavimams.
6.4. Iš 2026 m. sausio 8 d. pasitarimo garso įrašo girdėti, kad kilo emocijų svarstant klausimą dėl teisėjų vasaros atostogų trukmės nustatymo, nes dalis teisėjų nepritarė teismo pirmininkės siūlymui nustatyti maksimalią 4 savaičių vasaros atostogų trukmę. Teisėjai D. pateikus pastabą, kad ankstesniais metais teisėjai vasaros laikotarpiu atostogavo po 6 savaites ir susitvarkydavo, teismo pirmininkė replikavo: „Nežinau, ką reiškia susitvarkydavo“, ir pažymėjo, kad vasaros laikotarpiu dirbantys teisėjai gauna tokį bylų skaičių ir darbo krūvį, kurį paskui „velka“ visus metus (garso įrašas nuo 33 min.). Šiuo klausimu pasisakė ir Pareiškėja, tarp Pareiškėjos ir I. K. susiklostė aktyvi diskusija. Tyrimo komisija pateikė išsamų Pareiškėjos ir teismo pirmininkės pokalbio aprašymą, nurodė teismo pirmininkės ištartas frazes: „Nu, baikim turgų“; „Aš suprantu, kad šiandien kažkam galbūt ne nuotaika, kad kažkam kažkur labai suskaudėjo labai subjektyviai“; „Ir ką Jūs suprantat, žinot ir matot?“; „Žiūrėkit, teisėja, jūs tikrai ne mažas vaikas ir tas emocijas valdom tada“; „Yra kultūros problema“. Tyrimo komisija nurodė Pareiškėjos ištartas frazes: „Norėčiau čia įsiterpti, nes aš pakartosiu tik savo nuomonę, kad ne atostogos čia kaltos. Buvo ydingas bylų skirstymas, pirmininke, Jūs tą žinot ir viską matėt, bet Jūs kažkodėl laikotės tokios nuomonės, kad čia kaltos atostogos. Tai tikrai ne atostogos buvo kaltos, o neteisingas reglamentavimas pirmininko įsakymu, tuo metu laikinai einančio pirmininko pareigas, todėl susidarė tokia situacija. Ir aš labai prašyčiau daiktus vadinti savais vardais“; „Turgus yra tai, kai mes kalbame apie dalykus ne tais vardais, va, kur yra turgus“; „Nereikia ant nuotaikos, atleiskit, kad pertraukiu. Bet čia ne vaikų darželis, žinokit. Teisėjai viską mato, žino ir supranta. Čia manipuliuoti nepavyks“; „Mes sakėm, kad bylų skirstymas buvo netinkamas, va, tai ir matome. Ir nereikia čia ant nuotaikos, mes čia ne maži vaikai“; „Žinokit, yra labai neteisinga, labai negeri dalykai, negražūs dalykai sakomi labai gražiai be emocijų, tai va čia irgi yra problema ir tai yra matoma“; „Nu, pirmininke, Jūs vėl kalbat apie atostogas. Ir čia jau, žinokit, yra net ne kultūros reikalas, čia jau yra manipuliacija.<...>“. Į diskusiją įsiterpus kitai teisėjai ir pareiškus pastabą, kad pasitarime iš esmės sprendžiama vienų teismo rūmų problematika, teismo pirmininkė pasiūlė: „Teisėjos, giliau pakvėpuokim ir tada tęskim susirinkimą.“
6.5. Dėl teisėjai J. 2025 m. rugsėjo 3–4 d. paskirtų bylų Nr. M1-1209-927/2025, 1-1210-927/2025, T-400-927/2025, E1-1208-927/2025, darytina išvada, kad bylos teisėjai paskirtos nesilaikant tuo metu galiojusių Bylų ir ikiteisminio tyrimo veiksmų paskirstymo Vilniaus regiono apylinkės teisme taisyklių nuostatų. Pagal tuo metu galiojusių Bylų paskirstymo taisyklių 91.1 papunktį (past.: minima taisyklė numatyta 91.1 papunktyje), teisėjui, negalinčiam nagrinėti bylų 2 darbo dienas iš eilės, turėjo būti taikomas saugus laikotarpis ir prieš 1 darbo dieną neskiriamos bylos. Nors teismo pirmininkė rašytiniuose paaiškinimuose ir nurodė, jog konkrečiu atveju buvo taikoma analogija, nes du teisėjai vykę į tą pačią konferenciją prašė netaikyti apsauginio laikotarpio, tačiau Pareiškėja tokio prašymo nereiškė, o teismo pirmininkė rezoliucijoje, kuria leista dalyvauti konferencijoje, šios išlygos nenurodė. Tyrimo komisijos nuomone, konkrečiu atveju teisėja J. pagrįstai tikėjosi, kad jai dalyvaujant 2 dienų konferencijoje bylos nebus skiriamos. Tyrimo komisija vertino, kad apie priimtą sprendimą netaikyti apsauginio laikotarpio Pareiškėja turėjo būti informuota iš anksto, taip išvengiant situacijos, kai teisėja apie skiriamas bylas sužino atsitiktinai ir tai leidžia jai susidaryti nuomonę, jog tokių veiksmų imamasi išimtinai Pareiškėjos atžvilgiu.
6.6. Dėl baudžiamosios bylos Nr. 1-505-927/2025 paskyrimo, sutiktina su Pareiškėja, kad konkrečiu atveju nesilaikyta Vilniaus regiono apylinkės teismo pirmininko 2025 m. gruodžio 9 d. įsakymu Nr. V-124 (1.2E) „Dėl bylų skirstymo tvarkos, kai neužtikrinamas atsitiktinis skyrimas iš ne mažiau kaip dviejų teisėjų, nustatymo“ 3 punkte nustatyto reikalavimo. Baudžiamoji byla  Nr. 1-505-927/2025 paskirta vadovaujantis teismo pirmininkės 2026 m. kovo 26 d. nutartimi į bylos skyrimą įtraukiant tuo metu atostogavusį Vilniaus regiono apylinkės teismo Vilniaus rajono rūmų teisėją V., atsižvelgus į bylos teismingumą, trumpus išnagrinėjimo terminus, aplinkybę, jog visi proceso dalyviai gyvena Vilniaus mieste. Iš baudžiamosios bylos paskyrimo protokolo matyti, kad byla paskirta pirmam LITEKO bylų skirstymo modulio parinktam teisėjui – teisėjai J. Nepaisant to, kad minėta byla paskirta nevykdant Vilniaus regiono apylinkės teismo pirmininko 2025 m. gruodžio 9 d. įsakyme Nr. V-124 (1.2E) nustatyto reglamentavimo, ši aplinkybė neįrodo prašyme nurodyto teiginio, kad teismo pirmininkė šių veiksmų ėmėsi sąmoningai – iš anksto numačiusi, kad LITEKO bylų skirstymo modulis bylą paskirs pareiškėjai.
6.7. Nėra pagrindo sutikti su Pareiškėjos argumentais, kad teismo pirmininkė nevertino teisėjų darbo krūvio, nesekė jo dinamikos, nesiėmė efektyvių vidaus administravimo priemonių, kurios užtikrintų teisėjų darbo krūvio tolygumą. Iš teisėjų pasitarimo protokolo ir garso įrašo nustatyta, kad jau 2025 m. spalio 3 d. teisėjų pasitarime (teismo pirmininkės pareigų vykdymo pradžia Vilniaus regiono apylinkės teisme – 2025 m. rugpjūčio 5 d.) teismo pirmininkė pristatė statistinius duomenis dėl civilinių ir baudžiamųjų bylų paskirstymo 2025 m. vasarą tarp teismo rūmų, kai nebuvo užtikrintas bylų paskyrimas iš ne mažiau kaip 2 teisėjų, ir pastebėjo, kad teisėjų darbo krūvio netolygumui turėjo įtakos ir nepakankamai efektyviai teisėjų tarpusavyje suderinti atostogų laikotarpiai. Tame pačiame pasitarime spręsta dėl teisėjų nepertraukiamos atostogų trukmės ir minimalaus teisėjų skaičiaus vasaros laikotarpiu, tvarkos, kaip teismo rūmuose teisėjai derinsis atostogas, iškeltas klausimas dėl saugių laikotarpių taikymo teisėjams dalyvaujant mokymuose ir kituose renginiuose, saugių laikotarpių, kai neskiriamos bylos ikiteisminio tyrimo teisėjams. Buvo aptarti Vilniaus regiono apylinkės teisme atlikti patikrinimai, teismo raštinės darbo problematika ir pan. Atskirais klausimais priimti sprendimai. Kituose teisėjų pasitarimuose spręsta dėl bylų paskyrimo tvarkos teisėjui teisėjo vienos dienos nebuvimo darbe atvejais, apibendrintos ir pristatytos atliktos ilgiau kaip metus nagrinėjamų bylų analizės išvados, spręsta dėl savaitgalinių teisėjų budėjimų, atsarginio teisėjo poreikio teisėjams budint savaitgalį. Įgyvendinant teisėjų pasitarimuose priimtus sprendimus atnaujintos Bylų paskirstymo taisyklės. Siekiant užtikrinti Vilniaus rajono rūmų teisėjų, dirbančių su baudžiamosiomis ir administracinių nusižengimų bylomis, darbo krūvio tolygumą 2026 m. sausio 20 d. priimtas įsakymas Nr. V-5 (1.2E) dėl baudžiamųjų ir administracinių nusižengimo bylų skyrimo teisėjui V.
6.8. Teikimo surašymo dieną teisėja I. K. Vilniaus regiono apylinkės teismo pirmininko pareigas ėjo trumpiau nei 1 metus ir dėl šios priežasties objektyviai negalėjo išsamiai išanalizuoti visų vidaus administravimui priskirtų sričių ir jose operatyviai taikyti efektyvias vidaus administravimo priemones. Pažymėtina, kad Vilniaus regiono apylinkės teisme iki 2026 m. gegužės 4 d. nebuvo nė vieno teismo pirmininko pavaduotojo, kuriam teismo pirmininkė galėjo pavesti kuruoti vieną iš teismo administracinės veiklos sričių. 
6.9. Nenustatytos aplinkybės, leidžiančios teigti, kad teisėjai J. buvo dirbtinai didinamas darbo krūvis, sąmoningai kuriant pareiškėjai nepakeliamą darbinę įtampą. Sutiktina su teismo pirmininkės I. K. rašytiniuose paaiškinimuose išsakyta nuomone, jog teisėjos J. darbo krūviui įtakos galėjo turėti ilgas teisėjai suteiktų atostogų laikotarpis ir darbas vasarą, kai Vilniaus regiono apylinkės teisme dirbo mažai teisėjų. Tyrimo komisijai pateiktais 2026 m. gegužės mėn. duomenimis, teisėjos J. darbo krūvis buvo šiek tiek mažesnis už centriniuose rūmuose dirbančių teisėjų A., V. turimą darbą krūvį ir ženkliai mažesnis už Trakų rūmų teisėjos M. darbo krūvį. Nors 2026 m. sausio mėnesį netenkintas teisėjos prašymas perskirti susirgusios ikiteisminio tyrimo teisėjos pavadavimą teisėjui V., bet teisėjai pasiūlyta papildomo teisėjo padėjėjo pagalba, kurios ji atsisakė.
6.10. Dėl kasmetinių atostogų derinimo ir tvirtinimo tvarkos bei 2026 m. teisėjų atostogų derinimo ir nustatymo, tarp jų ir dėl Pareiškėjos 2026 m. liepos mėnesio atostogų susidariusios situacijos, Tyrimo komisija patvirtino I. K. rašytiniuose paaiškinimuose nurodytas aplinkybes.
6.11. Dėl Pareiškėjos teiginių dėl jos atžvilgiu taikomos išskirtinės tvarkos, teisėjos teikiamų prašymų ignoravimo, atlikus tyrimą nustatyta, jog Pareiškėjos prašyme nurodytu laikotarpiu – 2025 m. rugsėjo 3 d. Vilniaus rajono rūmų ikiteisminio tyrimo teisėjas atostogavo, atsarginei teisėjai buvo išduotas nedarbingumo pažymėjimas ir antrai atsarginei teisėjai J. tą dieną dėl vizito į gydymo įstaigą negalinčiai atlikti ikiteisminio tyrimo teisėjo funkcijų, pagrįstai paprašyta prašymą pateikti raštu, siekiant turėti teisėtą pagrindą paskirti kitą teisėją atlikti ikiteisminio tyrimo teisėjo funkcijas. Kitu atveju teisėja J. 2026 m. balandžio mėnesį per LITEKO dokumentų valdymo sistemą teismo pirmininkei elektroniniu paštu ir per LITEKO dokumentų valdymo sistemą teikė prašymus leisti registruotis į Nacionalinės teismų administracijos mokymus, kuriuos, kaip nustatyta iš Vilniaus regiono apylinkės teismo pateiktų duomenų, teismo pirmininkė išsprendė rezoliucijomis. Tyrimo komisijos nuomone, nėra pagrindo netikėti teismo pirmininko paaiškinimu, jog į tuos pačius mokymus ketinančiai registruotis teisėjai L. elektroniniu paštu atsakyta manant, jog tai vienetinis atvejis. Gavus teisėjos prašymus, jie išnagrinėti ir priimta rezoliucija LITEKO dokumentų valdymo sistemoje. Iš Tyrimo komisijai pateiktų duomenų matyti, kad pareiškėja su teismo pirmininko rezoliucijomis nesusipažino. 
7. Vilniaus regiono apylinkės teismo pirmininkė I. K., atsakydama į Komisijos 2026 m. liepos 29 d. raštą Nr. 17P-118-(7.4.8.Mr) „Dėl paaiškinimų pateikimo“, 2026 m. rugpjūčio 20 d. informavo, kad palaiko savo išsamius rašytinius paaiškinimus, pateiktus Tyrimo komisijai 2026 m. gegužės 27 d. raštu Nr. SDR-83 bei 2026 m. birželio 8 d. raštu Nr. SDR-89 (toliau – rašytiniai paaiškinimai, paaiškinimai raštu). Rašytiniuose paaiškinimuose I. K. prašė pripažinti, kad nėra pagrindo jai iškelti drausmės bylą ir nurodė šiuos savo prašymą pagrindžiančius argumentus:
7.1.  Dar nebūdama Vilniaus regiono apylinkės teismo pirmininke ji žinojo apie šiame teisme esančias problemas, kad tame pačiame teisme dirbantiems Šalčininkų rūmų teisėjams nebuvo sudaryta galimybė specializuotis, jog dėl šios ir kitų priežasčių darbo krūviai tarp teisėjų buvo skirstomi netolygiai, o teisėjams atostogaujant 8–9 savaites iš eilės, nebuvo galimybės paskirstyti bylas laikantis teismingumo taisyklių. Pradėjusi eiti Vilniaus regiono apylinkės teismo pirmininko pareigas ji skyrė didelį dėmesį situacijos analizei, ieškojo alternatyvių sprendimų, visada laikėsi Teisėjų etikos kodekse nustatytų aukštų profesinių, moralinių ir elgesio standartų.
7.2. Su teisėja J. anksčiau ar vadovaujant Vilniaus regiono apylinkės teismui neturėjo nei asmeninio, nei dalykinio pobūdžio konfliktinių situacijų. Kaip buvusias administratores jas siejo išimtinai dalykiški ir konstruktyvūs santykiai. Teismo pirmininkė pateikė teikime minimų teisėjų pasitarimų protokolus, garso įrašus ir atkreipė dėmesį, jog garso įrašai nėra sudedamoji protokolų dalis ir, nors buvo daromi ne nuo pirmos pasitarimų minutės, tačiau juose užfiksuota didžioji dalis teisėjų pasitarimų eigos. Pirmininkė pastebėjo, jog teikime minimi 2025 m. rugsėjo 15 d. ir 2026 m. vasario 5 d. teisėjų pasitarimai, tačiau šiomis datomis pasitarimų nebuvo. Ji mano, jog teisėja J. turėjo omenyje 2025 m. spalio 3 d. ir 2026 m. sausio 8 d. vykusius teisėjų pasitarimus. I. K. akcentavo per teisėjų pasitarimus visiškai nevertinusi buvusios teismo pirmininkės J., tačiau jos priimtus įsakymus, patvarkymus, tvarkas, kurios teisėjams ir teismo darbuotojams kėlė perteklinius iššūkius, siekė pakoreguoti ir rasti bendrus visiems darbuotojams naudingus sprendimus.
7.3. Pradėjusi eiti teismo pirmininko pareigas ji sužinojo, kad teisėjai privalo rašyti rezoliucijas ant sugrįžusių neįteiktų vokų su korespondencija. Tiek teisėjams, tiek raštinės darbuotojams nuolat kildavo klausimų, ar tikrai ant kiekvieno voko rezoliucija reikalinga. Teisėjų pasitarime vienbalsiai nutarta keisti nusistovėjusią tvarką, paliekant teisėjui pareigą išspręsti tik dokumentų įteikimo klausimą. Diskutuota dėl teisėjams suteikiamų atostogų trukmės, bylų skyrimo apsauginių laikotarpių, per atostogas liekančių dirbti teisėjų kvotos, kitais aktualiais klausimais, kurie kėlė didesnių ar mažesnių iššūkių, siekiant sureguliuoti darbo krūvius ir užtikrinti kokybišką teisingumo vykdymą.
7.4. Per 2025 m. gruodžio 4 d. teisėjų pasitarimą svarstytas papildomo (atsarginio) ikiteisminio tyrimo teisėjo skyrimo poilsio ir švenčių dienomis teisėtumas. Pasitarime teismo pirmininkė išsakė nuomonę dėl atsarginio teisėjo statuso, apmokėjimo tvarkos ir kitų aktualių klausimų. Pasitarimo metu nutarta atsisakyti ankstesnės praktikos skirti atsarginį ikiteisminio tyrimo teisėją, kadangi Teisėjų tarybos patvirtintame Mokėjimo už darbą ir budėjimą poilsio ir švenčių dienomis bei pavadavimą bendrosios kompetencijos ir specializuotų teismų teisėjams tvarkos apraše nenumatyta galimybė tam pačiam budėjimo laikotarpiui paskirti po kelis teisėjus, juo labiau apmokėti atsarginiam teisėjui už budėjimo laiką. Nuspręsta laikytis nusistovėjusios tvarkos, kai teisėjas, kuris pagal iš anksto suderintą ir patvirtintą budėjimo grafiką dėl subjektyvių priežasčių negali atlikti ikiteisminio tyrimo funkcijų poilsio ir švenčių dienomis, pats susikeičia budėjimo laiką su kolega. Esant objektyviam pagrindui (ligos, artimo giminaičio mirties ir kt.) teisėjas kuo skubiau informuoja teismo pirmininką dėl negalėjimo vykdyti ikiteisminio tyrimo teisėjo funkcijų.
7.5. Teisėjai J., R., V. ir I. pateikė prašymus leisti vykti į 2025 m. rugsėjo 4–5 dienomis Lietuvos Respublikos Seime vykusią konferenciją. Teisėjai V. ir R. prašymuose nurodė, kad neprašo taikyti saugaus laikotarpio ir sutinka, kad jiems būtų skiriamos bylos. Teisėja I., kuri tuo metu atliko ikiteisminio tyrimo teisėjo funkcijas, prašyme pažymėjo, kad ikiteisminio tyrimo veiksmus tuo laikotarpiu atliks teisėjas R. A. Teismo pirmininkė rezoliucijomis visiems teisėjams leido vykti į konferenciją. Pagal tuo metu galiojusių Bylų paskirstymo taisyklių 91.1 papunktį (past.: minima taisyklė numatyta 91.1 papunktyje), teisėjui, negalinčiam nagrinėti bylų 2 darbo dienas iš eilės, turėjo būti taikomas saugus laikotarpis ir prieš 1 darbo dieną neskiriamos bylos. Kadangi trims teisėjams, kurie vyko į tą pačią konferenciją kaip ir teisėja J., apsauginis laikotarpis netaikytas, ši analogija paskiriant bylas pritaikyta ir Pareiškėjai. Kadangi teisėja J. 2025 m. rugsėjo 5 d. į konferenciją nenuvyko ir dirbo, pritaikytas minėtų taisyklių 91.4 papunktis (past.: minima taisyklė numatyta 91.4 papunktyje), kuriame nustatyta, kad, teisėjui dėl teisėto nebuvimo darbe negalint nagrinėti bylų 1 darbo dieną, saugus laikotarpis netaikomas. Atitinkamai 2025 m. rugsėjo 3–5 dienomis teisėjui R. paskirtos 9 civilinės bylos, teisėjui V. – 3 civilinės bylos, teisėjai J. 2025 m. rugsėjo 3–4 dienomis paskirtos 4 baudžiamosios bylos, o teisėjai I. – 3 baudžiamosios bylos.
7.6. Viename iš teisėjų pasitarimų kalbėta dėl teisėjų mokymų, jų trukmės, limitų, šviečiamojo pobūdžio konferencijų tikslingumo ir pan. Daugumos teisėjų pritarimu nutarta, kad tais atvejais, kai teisėjas vyksta į ne mokymosi tikslais organizuojamus pažintinio ar šventinio pobūdžio renginius, jis turi pareigą organizuoti dalyvavimą juose taip, kad tai netrukdytų vykdyti pagrindines pareigas ir dėl šios priežasties nebūtų atšaukiami teismo posėdžiai ir šiuo laikotarpiu nebūtų taikomi bylų skyrimo apsaugos laikotarpiai.
7.7. Dėl baudžiamosios bylos Nr. 1-505-927/2025 paskyrimo, priešingai nei nurodo Pareiškėja, aktualiu laikotarpiu susidarė situacija, kai Vilniaus rajono rūmuose nebuvo galimybės užtikrinti atsitiktinį bylų paskyrimą iš ne mažiau kaip dviejų teisėjų. Teismo pirmininkė įvertino, jog baudžiamoji byla teisminga Vilniaus rajono rūmams, visi bylos proceso dalyviai dirba arba gyvena Vilniuje arba Vilniaus rajone, bylai išnagrinėti taikomi trumpi procesiniai nagrinėjimo terminai, o teisėjo V. teisėto nebuvimo darbe laikotarpis baigiasi 2026 m. kovo 26 d., ir priėmė nutartį, kuria teisėją V. įtraukė į 2026 m. kovo 26 d. gautos bylos Nr. 1-505-927/2025 paskyrimą. Bylos paskyrimo niekaip negalėjo įtakoti, nes byla LITEKO sistemoje teisėjai J. paskirta automatizuotu atrankos būdu. Pažymėta, kad tą pačią dieną I. kaip teisėjai automatizuotu atrankos būdu paskirtos nagrinėti 4 baudžiamosios bylos, o teisėjai J. – 5 baudžiamosios bylos (tarp jų byla Nr. 1-505-927/2025).
7.8. Nuo pat darbo Vilniaus regiono apylinkės teisme pradžios I. K. pastebėjusi, kad, sudarant teisėjų atostogų grafikus, buvo netinkamai nustatytos dirbančių ir atostogaujančių teisėjų proporcijos ir dėl šios priežasties vasarą dirbantiems teisėjams tekdavo didesnis bylų skaičius nei įprastai. Pareiškėja nuo 2024 m. gruodžio 27 d. iki 2025 m. kovo 14 d. atostogavo 54 darbo dienas ir išnaudojo turimas atostogas, todėl vasaros laikotarpiu teisėjai paskirtas žymiai didesnis bylų skaičius. LITEKO duomenimis, teisėjos J. darbo krūvis ne didesnis, o net mažesnis už centriniuose rūmuose dirbančių teisėjų A., V. turimą darbo krūvį ir ženkliai mažesnis už Trakų rūmų teisėjos M. gautų bylų skaičių (2026 m. sausio 1 d. – gegužės 27 d. gautos ir paskirtos baudžiamosios ir administracinių nusižengimų bylos: teisėjai J. – 69, teisėjui V. – 107, teisėjai A. – 95, teisėjai V. – 126, o teisėjai M. – 157). Rašytiniuose paaiškinimuose teismo pirmininkė pastebi, jog teisėjas V. 2025 m. atliko ikiteisminio tyrimo teisėjo funkcijas ir LITEKO sistema, įvertinusi gautų ir išnagrinėtų teisėjo ikiteisminio tyrimo dokumentų skaičių, automatiniu būdu mažino jam skiriamų bylų skaičių. Įvertinusi susidariusią situaciją, teismo pirmininkė 2026 m. sausio 20 d. įsakymu Nr. V-5 bylas skirstančiam asmeniui pavedė skirti teisėjui bylas naudojantis požymiu „privalo nagrinėti“.
7.9. Vilniaus regiono apylinkės teisme kasmetinių atostogų derinimo ir tvirtinimo tvarka nustatyta Vilniaus regiono apylinkės teismo pirmininko 2025 m. sausio 31 d. įsakymu patvirtintose Vilniaus regiono apylinkės teismo vidaus tvarkos taisyklėse. Teisėjų tarpusavio derinimo tvarka taisyklėse nėra detalizuota, tačiau ji yra nusistovėjusi nuo teisėjos J. pirmininkavimo laikų. Kadangi pagal nusistovėjusią tvarką atostogų laikotarpiai derinami tarp teisėjų, teisėjų ir jų teisėjų padėjėjų, kitų darbuotojų, teisėjai ir teismo darbuotojai pageidaujamus atostogų laikotarpius įveda į teismo vidiniame tinkle paskelbtus grafikus. Užpildžius grafiką, teismo pirmininko patarėjas įvertina atostogų laikotarpius pagal teismo pirmininko įsakymu nustatytas atostogų laikotarpiui dirbančiųjų asmenų kvotas, bylų skyrimo apsauginius laikotarpius, vienas kitą pavaduojančių teisėjų pageidaujamus atostogų laikotarpius, atostogų trukmę ir šią informaciją pateikia teismo pirmininkui. 2026 m. teisėjai atostogas derino tarpusavyje, jų priimtus sprendimus fiksavo teismo pirmininko patarėjas. Konkrečiu atveju buvo nustatyta, kad liepos 2 ir 3 dienomis sutampa ikiteisminio tyrimo teisėjos L. ir ją pavaduojančios teisėjos J. atostogų laikotarpiai ir tomis dienomis Vilniaus rajono rūmuose nelieka ikiteisminio tyrimo teisėjo funkcijas vykdančio teisėjo. Pasiūlius teisėjoms pačioms pasikoreguoti atostogas, Pareiškėja, siekdama atostogauti norimu laikotarpiu, geranoriškai atsisakė apsauginio laikotarpio. Teisėjų atostogų grafikas patvirtintas 2026 m. vasario 25 d. Tokių atvejų būta ir kituose teismo rūmuose, teismo pirmininkė teisėjus taip pat ragino susitarti tarpusavyje jiems labiausiai priimtinu būdu. Vėliau Pareiškėjos norai pasikeitė ir ji pateikė prašymą leisti atostogauti laikotarpiu, kai turėtų pavaduoti ikiteisminio tyrimo teisėją. Teismo pirmininkė rezoliucija teisėjos J. prašymą dėl papildomų atostogų suteikimo atmetė, kadangi nebuvo galimybės įtraukti teisėją A. antra atsargine teisėja pavaduoti ikiteisminio tyrimo teisėją, nes tuo laikotarpiu teisėjai A. nebūtų skiriamos bylos ir atsirastų poreikis perskirstyti bylas kitiems rūmams, o tai kelia mažesniųjų rūmų teisėjų nepasitenkinimą. Dėl LITEKO dokumentų valdymo sistemos riboto veikimo ši rezoliucija keletą dienų vėlavo.
7.10.  Dėl teikime nurodytos teisėjos J. atžvilgiu taikomos išskirtinės budėjimų grafikų keitimo tvarkos, I. K. pažymėjo, kad ši tvarka Vilniaus regiono apylinkės teisme yra nusistovėjusi ir nebuvo keičiama. Pagal nusistovėjusią vidinę tvarką, kuri galiojo ir pirmininkaujant Pareiškėjai, teisėjai, pagal iš anksto patvirtintą budėjimo grafiką negalėdami atlikti ikiteisminio tyrimo teisėjo funkcijų poilsio ir švenčių dienomis, savo iniciatyva susiderina ir pasikeičia budėjimo dienas su kitu kolega, apie tai informuoja teismo pirmininko patarėją, kuri parengia įsakymo projektą ir teikia pirmininkei pasirašyti. Tokiais atvejais nereikalaujama nurodyti priežasties, dėl kurios teisėjas negali atlikti ikiteisminio tyrimo teisėjo funkcijų ir pateikti tai pagrindžiančius dokumentus. Teismo pirmininkė nurodė, jog pagal Vilniaus regiono apylinkės teismo pirmininko 2024 m. gruodžio 27 d. įsakymą Nr. V-170 (1.2.) „Dėl Vilniaus regiono apylinkės teismo ikiteisminio tyrimo teisėjo funkcijų atlikimo darbo dienomis grafiko 2025 metams patvirtinimo“ 2025 metais ikiteisminio tyrimo teisėjo funkcijas darbo dienomis atliko teisėjas V., atsarginiai teisėjai – L. ir J. Tuo metu galiojančių taisyklių (past.: Bylų ir ikiteisminio tyrimo veiksmų paskirstymo Vilniaus regiono apylinkės teismo teisėjams taisyklių, patvirtintų Vilniaus regiono apylinkės teismo pirmininko 2024 m. sausio 31 d. įsakymu Nr. V-11(1.2)) 44 punktas numatė, kad „Teisėjui dėl teisėto nebuvimo darbe negalint atlikti ikiteisminio tyrimo teisėjo funkcijų, jas atlieka grafike nurodytas atsarginis teisėjas“. „Atsarginio ikiteisminio tyrimo teisėjo teisėto nebuvimo darbe laikotarpiu jo funkcijas atlieka teismo pirmininko atskiru įsakymu paskirtas teisėjas“. Pareiškėjos minėtą 2025 m. rugsėjo 3 d. Vilniaus rajono rūmuose pagrindinis ikiteisminio tyrimo teisėjo funkcijas atliekantis teisėjas V. atostogavo, pirmai atsarginei teisėjai L. buvo išduotas nedarbingumo pažymėjimas, todėl ikiteisminio tyrimo teisėjo funkcijas turėjo atlikti teisėja J. Teisėja žodžiu kreipėsi į teismo pirmininkę ir į teismo pirmininko patarėją, informuodama, kad tą dieną negali atlikti ikiteisminio tyrimo teisėjo funkcijų, nes turi nuvykti į gydymo įstaigą. Kadangi šį prašymą teismo pirmininkei teisėja pasakė žodžiu, o tą dieną oficialiai dirbo ir pagal patvirtintą grafiką turėjo atlikti ikiteisminio tyrimo teisėjo funkcijas, teismo pirmininkė, siekdama turėti teisėtą pagrindą paskirti kitą teisėją, paprašė parašyti prašymą raštu. Teismo pirmininkės teigimu, ši situacija nebuvo išskirtinė, tokių atvejų teisme būta ir daugiau.
7.11. Vilniaus rajono rūmuose patvirtintas mažiausias 3 baudžiamąsias ir administracinių nusižengimų bylas nagrinėjančių teisėjų skaičius. Teisėjos J. minimais 2026 m. mokinių pavasario atostogų laikotarpiais 2026 m. kovo 30 d. – balandžio 5 d. ir 2026 m. balandžio 6 d. – balandžio 12 d. dirbo ir kiti teisėjai: I laikotarpiu Vilniaus rajono rūmuose dirbo teisėjai I. K. (paskirtos 2 baudžiamosios bylos), J. (paskirtos 2 baudžiamosios bylos), V. (paskirtos 5 baudžiamosios bylos). II laikotarpiu Vilniaus rajono rūmuose dirbo teisėjai J. (paskirta 1 baudžiamoji byla), A. (paskirtos 7 baudžiamosios bylos), V. (paskirtos 3 baudžiamosios bylos). Nurodytais laikotarpiais teisėja L. atliko ikiteisminio tyrimo teisėjo funkcijas. Iš viso rūmuose dirbo 4 teisėjai.
7.12. I. K. kaip teismo pirmininkė neignoravo teisėjos J. prašymų. I. K. paaiškino, kad teisėja J. 2026 m. balandžio 20 d. į LITEKO dokumentų valdymo sistemą įkėlė prašymą, kuriuo vietoje pareiškėjos prašoma leisti teisėjai A. pavaduoti ikiteisminio tyrimo teisėją. Teisėja A. 2026 m. balandžio 23 d. per LITEKO dokumentų valdymo sistemą prašymą suderino, teismo pirmininkė 2026 m. balandžio 28 d. dėl pateikto prašymo priėmė rezoliuciją. LITEKO dokumentų valdymo sistemoje sukurta užduotis teisėjai J. susipažinti, tačiau iki šiol ši užduotis neįvykdyta.
7.13. Be to, Pareiškėja 2026 m. balandžio 15 d. į LITEKO dokumentų valdymo sistemą įkėlė prašymą dalyvauti mokymuose. Teismo pirmininkė tą pačią dieną LITEKO dokumentų valdymo sistemoje sukūrė užduotį teismo kanclerei ir 2026 m. balandžio 16 d. patvirtino teisėjos mokymus Teisėjų ir pretendentų į teisėjus informacinėje sistemoje (toliau – TERIS). LITEKO dokumentų valdymo sistemoje 2026 m. balandžio 20 d. sukurta užduotis teisėjai susipažinti, kuri nepradėta vykdyti.
7.14. 2025 m. spalio 3 d. teisėjų pasitarime teismo pirmininkė akcentavo, kad teisėjai į Nacionalinės teismų administracijos organizuojamus mokymus registruojasi TERIS sistemoje. Teisėjams paaiškinta, kad teismo pirmininkui nereikia teikti prašymų leisti registruotis į mokymus, tokie prašymai per LITEKO dokumentų valdymo sistemą teikiami tik tada, kai dalyvavimas mokymuose patvirtintas. Nepaisydamos to, teisėjos L. ir J. kreipėsi į teismo pirmininkę elektroniniu paštu dėl leidimo registruotis į mokymus. Teismo pirmininkė teisėjai L. atsakė į elektroninį laišką, manydama, kad tai vienetinis atvejis. Gavusi teisėjos J. tiek elektroninį laišką, tiek per LITEKO dokumentų valdymo sistemą pateiktą prašymą, jį nedelsdama išsprendė rezoliucija LITEKO dokumentų valdymo sistemoje.
7.15. Teismo pirmininkė be administracinės veiklos vykdo ir tiesiogines teisėjo funkcijas. Dėl šios priežasties tą pačią dieną reaguoti į elektroninius laiškus ir per LITEKO dokumentų valdymo sistemą pateiktus prašymus ne visada yra objektyvių galimybių. Teismo pirmininkė patikina, jog nėra buvę atvejų, kad teisėjų, teismo darbuotojų prašymai būtų ignoruojami ar paliekami neišnagrinėti.
7.16. Teismų įstatymo 3 straipsnyje yra nedviprasmiškai nurodoma, kad teisėjai, vykdydami teisingumą, yra nepriklausomi nuo proceso dalyvių, teismų administracijos, kitų teisėjų, valstybės valdžios institucijų, pareigūnų bei kitų asmenų. Teisėjams negali būti daromas joks politinis, ekonominis, psichologinis, socialinis spaudimas ar kitoks neteisėtas poveikis, kuris galėtų turėti įtakos jų sprendimams. Niekas neturi teisės reikalauti, kad teisėjas atsiskaitytų dėl konkrečioje byloje priimto sprendimo. Dėl šių priežasčių I. K. nurodė neteiksianti paaiškinimų į Pareiškėjos teikimo teiginius, susijusius su I. K. kaip teisėjos pareigų atlikimu vykdant teisingumą.
7.17. I. K. kaip teismo pirmininkė skiria daug dėmesio kokybiškai komunikacijai, pagarbiam bendravimui su darbuotojais, teismo mikroklimato ir žmogiškųjų vertybių puoselėjimui, taip pat teismo tradicijų kūrimui bei jų tęstinumui. Pati nemažai laiko skiria saviugdai, todėl išgyvena ir jaučia reputacinę žalą dėl prašyme dėl drausmės bylos iškėlimo išdėstytų neobjektyvių kaltinimų.
8. Pareiškėja 2026 m. rugpjūčio 26 d. raštu pateikė Komisijai prašymą atidėti 2026 m. rugpjūčio 28 d. numatytą posėdį dėl teikimo nagrinėjimo, nes pageidauja pateikti papildomus įrodymus, kurių nepavyko gauti dėl specialistų atostogų. Komisijos 2026 m. rugpjūčio 28 d. posėdžio metu Pareiškėja paaiškino, kad dėl teikime nurodytos situacijos įvertinimo kreipėsi į mobingo reiškinį tyrinėjančius ir ilgametę tyrimo praktiką turinčius mokslininkus, kurie artimiausiu metu turi pateikti savo rašytines išvadas. Komisija 2026 m. rugpjūčio 28 d. posėdyje nusprendė netenkinti Pareiškėjos prašymo, motyvuodama tuo, kad teikime nurodytų aplinkybių teisinį vertinimą savarankiškai atliks pati Komisija, koks ir yra teikimo nagrinėjimo Komisijoje tikslas.
9. I. K., dalyvavusi Komisijos posėdyje kartu su savo atstove – Lietuvos Respublikos teisėjų asociacijos pirmininke S. J. (toliau – Atstovė), palaikė savo poziciją, pateiktą rašytiniuose paaiškinimuose. I. K. papildomai paaiškino, kad labai atsakingai žiūri į savo kaip teismo pirmininkės pareigas, vertina pozityvų mikroklimatą darbe, kuris sudaro sąlygas siekti tinkamų darbo rezultatų, atkreipė dėmesį, kad Bangaloro principai, nubrėžiantys tinkamo elgesio taisykles, galioja ne tik teismo pirmininkui, bet ir teisėjui. Teismo pirmininkė jaučiasi persekiojama Pareiškėjos, iš jos jaučia spaudimą, susijusį su teismo pirmininko pareigų vykdymu, nurodo, kad Pareiškėja yra priešiškai nusiteikusi, tai parodo ir jos prieštaravimas teismo pirmininkės kuriamoms tradicijoms dėl gimtadienių minėjimo teisme. I. K. nurodė, kad sulaukia darbuotojų skundų žodžiu dėl dažnų Pareiškėjos prašymų teikti ne darbui skirtą informaciją, kurie apsunkina darbą. I. K. turi savo požiūrį į teismo administravimo principus, problemų sprendimo būdus, netaiko ankstesnės administratorės (Pareiškėjos) taikytų administravimo principų, nes jiems nepritaria. I. K. paaiškino, kad teisme bylos skirstomos naudojantis LITEKO sistema automatizuotu būdu. Naudodamiesi sistema bylas skirsto teismo darbuotojai, kuriems ši funkcija paskirta, I. K. kaip teismo pirmininkė niekaip nedaro įtakos bylų skirstymui. Dėl teikime nurodytų baudžiamųjų bylų priskyrimo Pareiškėjai po to, kai Pareiškėja bylas buvo grąžinusi prokurorams pašalinti trūkumus, I. K. paaiškino, kad pagal teismo bylų skirstymo taisykles teisme gautos bylos, kurios buvo grąžintos ikiteisminiam tyrimui papildyti, yra priskiriamos tam pačiam teisėjui, kuris iki tol nagrinėjo bylą. Dėl situacijos, susijusios su konferencija, vykusia Lietuvos Respublikos Seime 2025 m. rugsėjo 4–5 d., I. K. nurodė, kad šios konferencijos atveju buvo susidariusi išskirtinė pavienė situacija, kai į konferenciją vyko 5 teisėjai (past.: rašytiniuose paaiškinimuose nurodomi 4 teisėjai). Siekiant užtikrinti bylų paskirstymą Vilniaus rajono teismo rūmuose neperkeliant bylų į kitus teismo rūmus, dokumentų judėjimo efektyvumą ir operatyvumą, visiems į konferenciją vykusiems teisėjams bylos buvo skiriamos vienodai, teisėjos J. situacija šiuo atveju nebuvo išimtinė. I. K. sutinka, kad šiuo atveju formalus bylų skirstymo taisyklių pažeidimas buvo, bet ji kaip teismo pirmininkė matė poreikį užtikrinti, kad bylos raštinėje būtų skirstomos („negulėtų raštinėje“). I. K. nurodo, kad jos vadovavimo Vilniaus regiono apylinkės teismui pradžioje bylų skirstymo taisyklėse trūko aiškių kriterijų, buvo nemažai dviprasmiškų nuostatų, todėl pirmininkė palaipsniui ėmė taisykles keisti, pakeitimų projektai buvo derinami su teisėjais raštu, jiems sudaromos sąlygos pateikti savo pastabas. Dėl teisėjo V. įtraukimo į bylų skirstymą teismo Vilniaus rajono rūmuose paskutinę jo atostogų dieną, I. K. nesutiko padariusi pažeidimą, nurodė, kad byla privalėjo likti ir būti nagrinėjama teismo Vilniaus rajono rūmuose, nes buvo nagrinėtina pagreitinto proceso tvarka, reikėjo užtikrinti skubų procesinių veiksmų atlikimą, tinkamą procesą ir jo dalyvių teisių įgyvendinimą. Teismo pirmininkė pažymėjo, kad tai buvo išskirtinis, vienetinis atvejis, kokių teisme daugiau nebuvo, galiojusiose teismo bylų skirstymo taisyklėse susiklosčiusi situacija nebuvo reglamentuota. Dėl atostogų teisėjams suteikimo I. K. pažymėjo, kad teisėjų atostogų derinimo procese kaip teismo pirmininkė nedalyvauja, tarp teisėjų suderinti atostogų grafikai, atspindintys teisėjų tarpusavio susitarimą, yra peržiūrimi teismo pirmininkės patarėjos ir pateikiami tvirtinti teismo pirmininkei, kuri peržiūri, kad teisme būtų užtikrintas teisingumo vykdymo procesas. Dėl Pareiškėjos tekime nurodyto ir posėdžio metu paaiškinto atvejo, kai Pareiškėja turėjo atšaukti iš anksto su šeima užsakytas trijų dienų atostogas Nidoje, teismo pirmininkė paaiškino, kad teisėjų atostogų grafikas tvirtinamas iš anksto, dėl pasikeitusių planų Pareiškėja atostogų prašymą pateikė apie gegužės mėnesį, kai nebebuvo galimybės užtikrinti visą seką veiksmų, užtikrinančių, kad teismo rūmuose liktų reikiamas skaičius baudžiamąsias bylas nagrinėjančių teisėjų, tarp kurių būtų galima paskirstyti bylas teismo rūmuose; teismo pirmininkė neturėjo moralinės teisės neišleisti teisėjų į pagal atostogų grafiką iš anksto suderintas ir suplanuotas atostogas, tuo tarpu Pareiškėja prieš planuodama atostogas Nidoje atostogų derinimo klausimu galėjo pasidomėti iš anksto. Dėl teikime minimų teisėjų atostogų 2026 m. Velykų atostogų laikotarpiu teismo pirmininkė paaiškino, kad šiuo laikotarpiu Pareiškėja atostogų neprašė. Dėl vėlavimo į teismo posėdžius I. K. paaiškino, kad teikime nurodyto konkretaus atvejo nepamena, todėl negali pakomentuoti, dėl kitų galimų vėlavimo atvejų paaiškino, kad pradėjusi dirbti Vilniaus regiono apylinkės teisme iš pradžių kaip teisėja neturėjo jai priskirtos teismo posėdžių salės, nuolatinės posėdžių sekretorės, todėl pasitaikydavo atvejų, kai buvo posėdžių vėlavimų dėl posėdžių salės, posėdžių sekretoriaus dalyvavimo susiderinimo su kitais teisėjais. I. K. pažymėjo, kad teisme nėra gauta asmenų neprocesinių skundų dėl jos teismo posėdžių vėlavimo. Dėl teisėjos I. pasiklausymo I. K. paaiškino, kad posėdžiaudama teisme iš šalia buvusios teismo posėdžio salės, kurioje pagal LITEKO duomenis turėjo posėdžiauti teisėja I., girdėjo triukšmą. Po posėdžio I. K. kaip teismo vidaus administratorė, turinti užtikrinti teisėjo etikos reikalavimų laikymąsi teisme, teisėjos I. pasiteiravo apie situaciją ir bandė ją išsiaiškinti. I. K. Komisijai apibūdino bendras Pareiškėjos darbo sąlygas teisme, nurodė, kad Pareiškėja turi nuolatinius komandos narius (teisėjo padėjėją, posėdžių sekretorių), teismo pirmininkė jos darbo nekontroliuoja, Pareiškėjai yra sudarytos lygiavertės fizinės ir organizacinės sąlygos dirbti kaip ir kitiems teismo teisėjams, šiuo metu Pareiškėjos darbo krūvis teisme yra vienas tarp mažiausių, nes ji yra ikiteisminio tyrimo teisėją pavaduojanti teisėja. I. K. Atstovė Komisijos posėdyje pažymėjo, kad teisėjui drausminės atsakomybės procedūra turėtų būti taikoma kaip paskutinė priemonė („ultima ratio“) dėl grubių, sisteminių pažeidimų, Pareiškėjos teikimo turinį vertino kaip emocinio pobūdžio, kuriame nėra pateikta faktų dėl iš teismo vidaus administravimo kilusio chaoso teisme; dėl baimės ir pataikavimo atmosferos pasisakė, kad solidarumo principas lemia poreikį nepaisant teisėjų užimamų pareigų tarpusavio santykius grįsti abipuse pagalba, pasitikėjimu, atviru problemų sprendimu bendradarbiaujant, išlaikant teisėjo pareigų prestižą, o ne keliant tarpusavyje drausmės bylas; Atstovė pažymėjo, kad dėl teismo pirmininkės netinkamo bendravimo susirinkimų su teisėjais metu nėra gauta skundų iš kitų teisėjų. Atstovė prašė drausmės bylos I. K. nekelti nesant tam pagrindo.
10. Pareiškėja, pasinaudodama jai suteikta teise pasisakyti, Komisijos posėdžio metu palaikė teikime nurodytas aplinkybes, prašė jas vertinti kaip įvykių seką, rodančią kryptingą teismo pirmininkės nusistatymą prieš Pareiškėją. Pareiškėja vertino, kad I. K. pateikti paaiškinimai Komisijai yra klaidinantys, manipuliatyvūs: nurodė, kad per 2025 m. jai buvo paskirta 100 bylų daugiau nei kitiems teisėjams; citavo teismo pirmininkės sprendimą leisti ikiteisminio tyrimo funkcijas vykdančiai teisėjai A. pasikeisti budėjimo grafiką jos žodiniu prašymu, nurodė, kad Pareiškėjai tokia galimybė nesudaryta – reikalaujama rašytinio prašymo. Dėl teikime nurodytų baudžiamųjų bylų skyrimo po to, kai jos buvo grąžintos prokurorams trūkumams pašalinti, Pareiškėja paaiškino, kad prokurorų pateiktos bylos teisėjos buvo grąžintos ne ikiteisminiam tyrimui papildyti, o procesinių dokumentų (kaltinamojo akto, nutarimo dėl priverčiamųjų medicinos priemonių taikymo) trūkumams pašalinti, dėl to kilusius neaiškumus su prokurorais po to išsiaiškino pati savo iniciatyva. Dėl teismo pirmininkės sukelto chaoso teisme, Pareiškėja teigė, kad teismo pirmininke pradėjusi dirbti I. K. nekeisdama teisme galiojusių taisyklių teismo darbuotojams davė nurodymus, kurie taisyklėms prieštaravo (pvz., rezoliucijų rašymas ant vokų su neįteiktais procesiniais dokumentais, bylų skirstymas), ir tik vėliau taisykles keitė; teisėjams nebuvo aišku, už ką jie balsavo susitikimo metu svarstant klausimą dėl bylų skyrimo (ar dėl bylų skyrimo mokymų metu, ar per atostogas). Pasisakydama dėl naujų aplinkybių, susiklosčiusių po teikimo Komisijai pateikimo, kurias sieja su jai taikomu mobingu, Pareiškėja nurodė, kad ji per savo tarpinio jubiliejaus gimtadienį nebuvo pasveikinta iš bendrai teisėjų renkamo gimtadieniams skirto biudžeto, prie kurio prisidėjusi ir pati Pareiškėja, teisėjai ją sveikino savo iniciatyva; 2026 m. gegužės mėnesį teismo pirmininkė priėmė įsakymą, kuriuo numatė, kad jei teisėjas atostogauja 6 dienas ir daugiau, nuo trečios dienos jam bus skiriamos bylos, šis įsakymas įsigaliojo 2026 m. gegužės 4 d. – pirmąją Pareiškėjos atostogų dieną prieš jos gimtadienį ir ta proga Pareiškėjos paimtas 6 dienų atostogas, – šis įsakymas realiai turėjo poveikį bei buvo nukreiptas į Pareiškėją, nes buvo panaikintas netrukus po Pareiškėjos atostogų, įsakymo galiojimo laikotarpiu atsitiktinai galėjo pasitaikyti nebent koks vienas tuo metu atostogavęs teisėjas; 2026 m. gegužės 27 d. buvo priimtas teismo pirmininkės įsakymas Nr. V-61, numatantis naujovę, kad ikiteisminio tyrimo teisėją pavaduojančiam teisėjui visus metus bus skiriamos bylos, kas reiškia, kad bylos bus skiriamos ikiteisminio tyrimo teisėją pavaduojančiai Pareiškėjai, tai reiškia, kad Pareiškėjai yra skiriamas dvigubas darbo krūvis; teismo pirmininkė Pretendentų į teisėjus atrankos komisijai pateikė neigiamą nuomonę apie Pareiškėją, dalyvavusią teisėjų atrankos procedūroje. Pareiškėja nurodo, kad dėl susiklosčiusios situacijos nenori eiti į darbą, kai tik gali renkasi nuotolinį darbo būdą, jos atžvilgiu teismo pirmininkės sukurta atmosfera suformavo priverstinės socialinės saviizoliacijos situaciją, kurią Pareiškėja yra priversta pasirinkti ne savo noru. 

Teisėjų etikos ir drausmės komisija

k o n s t a t u o j a :  

Drausmės bylą Vilniaus regiono apylinkės teismo pirmininkei I. K. iškelti atsisakytina 

11. Komisija iškelia teisėjui drausmės bylą, kai teisėjo veiksmuose nustato nusižengimų, numatytų Teismų įstatymo 83 straipsnio 2 dalyje, požymių. Teisėjas gali atsakyti drausmine tvarka šiais atvejais: už teisėjo vardą žeminantį poelgį, už kitų Teisėjų etikos kodekso reikalavimų pažeidimą ir už įstatymuose numatytų teisėjų darbinės ar politinės veiklos apribojimų nesilaikymą. Teismų įstatymo 83 straipsnio 3 dalyje nustatyta, kad teisėjo vardą žeminantis poelgis – tai su teisėjo garbe nesuderinamas ir Teisėjų etikos kodekso reikalavimų neatitinkantis poelgis, kuriuo pažeminamas teisėjo vardas bei kenkiama teismo autoritetui. Teisėjo vardą žeminančiu poelgiu taip pat pripažįstamas bet koks pareiginis nusižengimas – aiškiai aplaidus konkrečios teisėjo pareigos atlikimas arba jos neatlikimas be pateisinamos priežasties. 
12. Komisijos nuostatų, patvirtintų Teisėjų tarybos 2019 m. sausio 25 d. nutarimu Nr. 13P-10-(7.1.2) (toliau – Komisijos nuostatai), 15 punktas numato, kad drausmės bylą teisėjui iškelia Komisija, kai yra drausmės bylos iškėlimo pagrindas. Komisijos nuostatų 16 punktas įtvirtina, kad drausmės bylos iškėlimo pagrindas – požymių, kad teisėjo veiksmuose yra nusižengimų, numatytų Teismų įstatymo 83 straipsnio 2 dalyje, sudėtis, nustatymas. Svarstant teisėjo drausminės atsakomybės klausimą privaloma nustatyti teisėjo kaltę, kuri yra būtina drausminės atsakomybės sąlyga. 
13. Komisija, išnagrinėjusi Pareiškėjos teikimą ir jos priedus (įskaitant papildomus priedus), Tyrimo komisijos Išvadą ir jos priedus, I. K. Tyrimo komisijai pateiktus rašytinius paaiškinimus, jos bei Pareiškėjos Komisijai 2026 m. rugpjūčio 28 d. posėdžio metu pateiktus paaiškinimus žodžiu, išklausiusi su Išvada pateiktus Vilniaus regiono apylinkės teismo 2025 m. spalio 3 d., 2025 m. gruodžio 4 d., 2026 m. sausio 8 d. ir 2026 m. kovo 6 d. teisėjų susirinkimų garso įrašus, konstatuoja, kad Vilniaus regiono apylinkės teismo pirmininkės I. K. veiksmuose nenustatė psichologinio smurto (mobingo) taikymo Pareiškėjos J. atžvilgiu požymių, taip pat kitų su teisėjo ir teismo pirmininko pareigomis nesuderinamų I. K. nusižengimų, numatytų Teismų įstatymo 83 straipsnio 2 dalyje, sudėties požymių, kurie sudarytų pagrindą I. K. iškelti drausmės bylą.

Dėl psichologinio smurto (mobingo) taikymo teisėjos J. atžvilgiu

14. Lietuvos Respublikos darbo kodekso (toliau – Darbo kodeksas) 30 straipsnio 1 dalyje numatyta, kad darbdavys privalo sukurti tokią darbo aplinką, kurioje darbuotojas ar darbuotojų grupė nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, kuriais kėsinamasi į darbuotojo ar darbuotojų grupės garbę ir orumą, fizinį ar psichologinį neliečiamumą ar kuriais siekiama darbuotoją ar darbuotojų grupę įbauginti, sumenkinti ar įstumti į beginklę ir bejėgę padėtį. Darbo kodekso 30 straipsnio 2 dalyje nurodyta, kad smurtas ir priekabiavimas, įskaitant psichologinį smurtą, smurtą ir priekabiavimą dėl lyties (smurtas ir priekabiavimas nukreiptas prieš asmenis dėl jų lyties arba neproporcingai paveikiantis tam tikros lyties asmenis, įskaitant seksualinį priekabiavimą), – bet koks nepriimtinas elgesys ar jo grėsmė, nesvarbu, ar nepriimtinu elgesiu vieną kartą ar pakartotinai siekiama padaryti fizinį, psichologinį, seksualinį ar ekonominį poveikį, ar nepriimtinu elgesiu šis poveikis padaromas arba gali būti padarytas, ar tokiu elgesiu įžeidžiamas asmens orumas arba sukuriama bauginanti, priešiška, žeminanti ar įžeidžianti aplinka ar (ir) atsirado arba gali atsirasti fizinė, turtinė ir (ar) neturtinė žala.
15. Teisėjų tarybos 2022 m. lapkričio 25 d. nutarimu Nr. 13P-222-(7.1.2) patvirtintos Pavyzdinės smurto ir priekabiavimo prevencijos politikos teismuose 7 ir 7.2 punktuose apibūdintos smurto ir priekabiavimo bei nepriimtino elgesio išraiškos kaip psichologiniai veiksmai – asmens įžeidinėjimas, nepagrįstų pastabų teikimas, grasinimas, draudimai, gąsdinimas, žeminimas, užgauliojimas ir kitas netinkamas elgesys, kuriuo siekiama asmenį įskaudinti, įbauginti, sumenkinti ar įstumti į beginklę ir bejėgę padėtį, priversti suvokti priklausomybę, atlikti tam tikrą veiksmą, paklusti smurtautojui.
16. Teisės doktrinoje mobingas suprantamas kaip ilgalaikis sistemingas psichologinis smurtas, kurį grupė ar vadovas taiko dažniausiai vienam asmeniui. Tai yra bet koks ir bet kokios formos įžeidžiantis, užgaulus ar kitoks piktnaudžiaujamojo pobūdžio pasikartojantis elgesys, nukreiptas prieš atskirą darbuotoją ar darbuotojus, juo pažeidžiama darbuotojo profesinė, materialinė, socialinė ar psichologinė gerovė, sukeliamas poveikis psichinei ir fizinei darbuotojo sveikatai, reputacijai, mažinamas darbuotojo produktyvumas.  
17. Teismo, kaip valstybės valdžios institucijos ir biudžetinės įstaigos, vadovas yra teismo pirmininkas (Teismų įstatymo 106 straipsnis). Dėl to jis, kaip įstaigos vadovas, turi papildomų pareigų, nustatytų kituose įstatymuose ir teisės aktuose. Teismo pirmininkui kyla pareiga sukurti tokią darbo aplinką, kurioje darbuotojas ar darbuotojų grupė nepatirtų priešiškų, neetiškų, žeminančių, agresyvių, užgaulių, įžeidžiančių veiksmų, kuriais kėsinamasi į darbuotojo ar darbuotojų grupės garbę ir orumą, fizinį ar psichologinį neliečiamumą ar kuriais siekiama darbuotoją ar darbuotojų grupę įbauginti, sumenkinti ar įstumti į beginklę ir bejėgę padėtį (Darbo kodekso 30 straipsnis). Teismo pirmininkas ar jo įgaliotas asmuo yra atsakingas už tai, kad teisme būtų vykdoma smurto ir priekabiavimo prevencija (Teisėjų tarybos 2022 m. lapkričio 25 d. nutarimu Nr. 13P-222-(7.1.2) patvirtintos Pavyzdinės smurto ir priekabiavimo prevencijos politikos teismuose 10 punktas). 
18. Komisija savo veiklos praktikoje laikosi pozicijos, kad teismo pirmininkui siekiant sukurti emociškai ir psichologiškai saugią aplinką labai svarbu, jog jo bendravimas su teisėjais ir kitais teismo darbuotojais būtų paremtas Teisėjų etikos kodekse įtvirtintais pagarbos žmogui, padorumo, pavyzdingumo ir solidarumo principais. Šie principai, be kita ko, reiškia, kad teismo pirmininkas net ir sudėtingose, konfliktinėse situacijose turi išlaikyti kantrybę, bendrauti mandagiai, dalykiškai, nevartoti žodžių ar formuluočių, dėl kurių gali kilti tam tikrų interpretacijų, dviprasmybių, paniekinamų žodžių ir posakių, ypač tuo atveju, kai kalbama apie konkrečius asmenis. Teismo pirmininkas visose situacijose turi elgtis ir kalbėti taip, kad būtų išsaugotas geras teisėjo vardas ir nepakenkta teismo autoritetui (Komisijos 2025 m. gegužės 22 d. sprendimas Nr. 18P-3).
19. Komisija pažymi, kad teismo pirmininkui, kaip vidiniam teismo administratoriui, teisės aktais suteikti platūs įgaliojimai. Tačiau jie nėra savitiksliai, jie įtvirtinti siekiant, kad būtų tinkamai vykdomos teisingumo funkcijos, užtikrinamas teismo bei teisėjų veiklos efektyvumas. Svarbus teismo pirmininko vaidmuo užtikrinant veiksmingą teismo veikimą ir taip pagerinant jo teikiamas paslaugas visuomenei pažymimas tarptautiniuose dokumentuose, apibendrinančiuose užsienio valstybių patirtį (pavyzdžiui, Konsultacinės Europos teisėjų tarybos (CCJE) 2016 m. lapkričio 10 d. nuomonėje Nr. 19 (2016) dėl teismų pirmininkų vaidmens). Komisija savo praktikoje taip pat yra pažymėjusi, kad teismo pirmininkui, kaip vidiniam teismo administratoriui, teisės aktais suteikti platūs įgaliojimai ir pareigos, skirti teismo bei teisėjų veiklos efektyvumui užtikrinti. Teismo pirmininkas taip pat yra atsakingas už vidinio teismo administravimo tikslų, nurodytų Teisėjų tarybos 2015 m. gruodžio 18 d. nutarimu Nr. 13P-157-(7.1.2) patvirtintų Administravimo teismuose nuostatų (toliau – Administravimo teismuose nuostatai) 13 punkte, užtikrinimą ir turi teisę bei pareigą taikyti teisės aktuose numatytas priemones teismo, teisėjų ir teismų personalo atžvilgiu (Komisijos 2020 m. gegužės 28 d. sprendimas Nr. 18P-4, 2025 m. gegužės 22 d. sprendimas Nr. 18P-3). Administravimo subjektai pagal teisės aktais jiems suteiktus įgaliojimus turi teisę nuspręsti dėl vidinio administravimo priemonių pasirinkimo individualioje situacijoje, taikyti Administravimo teismuose nuostatuose išvardintas ir kitas aktualias priemones (Komisijos 2019 m. gegužės 2 d. sprendimas Nr. 18P-2, 2025 m. gegužės 22 d. sprendimas Nr. 18P-3). 
20. Teismo pirmininko vykdoma administravimo veikla turi atitikti sąžiningumo, objektyvumo, pagarbos kitiems, skaidrumo principus (Administravimo teismuose nuostatų 2 punktas). Komisija, nekvestionuodama teismo pirmininko pareigos įgyvendinti priemones, užtikrinančias teismo, teisėjų ir teismo personalo veiklos efektyvumą, savo praktikoje yra pažymėjusi, kad šios priemonės turi būti įgyvendinamos laikantis teisėjo profesinės etikos standartų (Komisijos 2020 m. gegužės 28 d. sprendimas Nr. 18P-4, 2025 m. gegužės 22 d. sprendimas Nr. 18P-3). 
21. Teismo pirmininko, kaip vidinio teismo administratoriaus, elgesiui ypač aktualūs Teisėjų etikos kodekse įtvirtinti pagarbos žmogui, padorumo, pavyzdingumo ir solidarumo principai. Vadovaudamasis pagarbos žmogui principu teismo pirmininkas privalo gerbti žmogų, jo teises ir laisves (Teisėjų etikos kodekso 6 straipsnio 1 punktas), o vadovaudamasis padorumo principu privalo elgtis sąžiningai, korektiškai, mandagiai, garbingai, netoleruoti asmens įžeidinėjimo ar žeminimo, nemenkinti kitų bendradarbių darbo, elgtis su jais bei kitais asmenimis pagarbiai. Nors administruojant teismo veiklą gali iškilti konfliktinių situacijų, teismo pirmininkas gali iškelti teisėjų ir teismo darbuotojų daromas klaidas, darbo trūkumus, reikalauti juos pašalinti, tačiau teismo pirmininkas privalo darbinėje veikloje susiklosčiusias situacijas spręsti taikiai ir mandagiai, nereikšti niekam paniekos, neįžeidinėti, neplūsti, nevartoti smurto (Teisėjų etikos kodekso 13 straipsnio 3–5 punktai). Vadovaudamasis pavyzdingumo principu teismo pirmininkas privalo savo elgesiu, kalba, drausme, išvaizda rodyti pavyzdį, būti tolerantiškas, punktualus ir paslaugus, visada veikti profesionaliai ir humaniškai, pripažinti savo klaidas ir jas taisyti, tobulinti savo kalbos ir bendravimo kultūrą (Teisėjų etikos kodekso 14 straipsnio 1, 3, 7, 8, 10 punktai). Teismo pirmininkas turi laikytis ir solidarumo principo, įtvirtinto Teisėjų etikos kodekso 16 straipsnyje, reiškiančio, kad jis savo santykius su kitais teisėjais turi grįsti pasitikėjimu, sąžiningumu, tolerancija, taktiškumu ir mandagumu, padėti teisėjams darbinėje veikloje, keistis įgyta patirtimi ir žiniomis (Teisėjų etikos kodekso 16 straipsnio 1 ir 2 punktai) (Komisijos 2025 m. gegužės 22 d. sprendimas Nr. 18P-3).
22. Aptarti teismo pirmininko elgesiui keliami reikalavimai atsispindi ir tarptautiniuose dokumentuose. Konsultacinės Europos teisėjų tarybos (CCJE) 2016 m. lapkričio 10 d. nuomonėje Nr. 19 (2016) dėl teismų pirmininkų vaidmens nurodoma, kad teismų pirmininkai turėtų rodyti pavyzdį ir kurti tokį klimatą, kad teisėjai galėtų į juos kreiptis, kai jiems reikia paramos ir pagalbos atliekant savo funkcijas, įskaitant etikos ir deontologijos klausimus. Bangaloro teisėjų elgesio principų, priimtų teismų pirmininkų posėdyje, vykusiame 2002 m. lapkričio 25–26 d. Hagoje, 6 vertybė „Kompetencija ir orumas“ reikalauja, kad teisėjas tinkamai elgtųsi, išliktų kantrus, vertas pagarbos ir mandagus su asmenimis, su kuriais bendrauja pagal savo kompetenciją. Konsultacinės Europos teisėjų tarybos (CCJE) 2025 m. lapkričio 14 d. nuomonėje Nr. 28 (2025) dėl teisėjų gerovės svarbos vykdant teisingumą rekomenduojama teismuose skatinti pozityvų vadovavimą ir sukurti veiksmingos komunikacijos būdus (pvz., periodiškai planuoti struktūrizuotus pokalbius tarp vadovo pareigas einančių ir kitų teisėjų, siekiant aptarti konkrečius teisėjo gerovės iššūkius ir veiksmus, kurių bus imtasi šiems iššūkiams sušvelninti), kad teisėjai jiems aktualiais klausimais turėtų visišką aiškumą.
23. Komisija savo veiklos praktikoje pažymi, kad teismo teisėjų susirinkimai yra viena iš vidinio administravimo formų. Teisėjų susirinkimuose teismo pirmininkas turi teisę iškelti tinkamam teismo administravimui reikšmingus klausimus, siekti teismo, teisėjų ir teismo personalo veiklos efektyvumo. Taigi, teismo pirmininkas teisėjų susirinkimų metu gali iškelti teisėjų ir teismo darbuotojų daromas klaidas, darbo trūkumus, reikalauti juos pašalinti. Tačiau tai darydamas ir vadovaudamas tokiems teisėjų susirinkimams, teismo pirmininkas saistomas etikos reikalavimų. Teismo pirmininkas susirinkimų metu atlieka esminį vaidmenį užtikrindamas, kad šie susirinkimai vyktų skaidriai, demokratiškai, laikantis Teisėjų etikos kodekse įtvirtintų pagrindinių teisėjų elgesio principų (Komisijos 2025 m. gegužės 22 d. sprendimas Nr. 18P-3).
24. Komisija, išnagrinėjusi teikimo medžiagą, Komisijos 2026 m. rugpjūčio 28 d. posėdžio metu pateiktus I. K. bei Pareiškėjos paaiškinimus žodžiu, išklausiusi su Išvada pateiktus Vilniaus regiono apylinkės teismo 2025 m. spalio 3 d., 2025 m. gruodžio 4 d., 2026 m. sausio 8 d. ir 2026 m. kovo 6 d. teisėjų susirinkimų garso įrašus, išvadą, kad Vilniaus regiono apylinkės teismo pirmininkės I. K. veiksmuose nėra psichologinio smurto taikymo požymių Pareiškėjos J. atžvilgiu, grindžia šiais motyvais:
24.1. Vilniaus regiono apylinkės teismo teisėjų susirinkimų garso įrašai nepatvirtina, kad Pareiškėjos atžvilgiu būtų išsakyta kritika, žeminančios, menkinančios, panieką išreiškiančios pastabos, susijusios su teikime nurodytais atvejais dėl teisėjų rezoliucijų rašymo ant vokų, tvirtintų teisėjų budėjimų savaitgaliais grafikų, kurios būtų nukreiptos tiesiogiai į Pareiškėją. 2025 m. spalio 3 d. teisėjų susirinkimo garso įraše girdėti, kad posėdžio metu buvo aptartas teisėjų rezoliucijų rašymas ant vokų, teismo pirmininkė, aptardama susiklosčiusią padėtį, ištarė frazę „kažkoks kosmosas“. Garso įraše girdėti, kad klausimo aptarimas ir jo metu išsakytos pastabos buvo nukreiptos į raštinės darbo ypatumus ir rezoliucijų ant vokų rašymo procesą, atsakomybių tarp teismo darbuotojų paskirstymą, apmokymų poreikį, aptarto proceso praktikos suvienodinimą teisme. 2025 m. gruodžio 4 d. teisėjų susirinkimo garso įraše girdėti, kad posėdžio metu buvo aptartas klausimas dėl teisėjų budėjimų savaitgaliais, teismo pirmininkė pasakė frazes, kad „nebelieka antraeilių budėtojų, kaip pas jus buvo, kad iki šiol vienas teisėjas budi, o kitas budi prie jo, jeigu kas nors atsitiktų tam paskirtajam budėti teisėjui. Tai šitos situacijos nebeliks, nes aš, tiesą pasakius, ir nelabai supratau, kaip tas šalia esantis teisėjas kokiu pagrindu buvo priskirtas, nes jam ir mokėjimo už tą buvimą namuose kaip ir nesuplanuota ir nenumatyta, bet jis lyg ir pagal tą grafiką turėjo vaduoti susirgusį, iškritusį arba ten dėl kažkokių kitokių objektyvių nesantį teisėją. Tai dabar tokios tvarkos nebus“. Teismo pirmininkė toliau paaiškino, kad budinčiu teisėju paskirtas teisėjas turės atsakingai įsivertinti nebuvimą savo budėjimo metu, pakomentavo galimus atvejus ir pageidaujamą teisėjo elgesį, aptarė su teisėjais iškilusius klausimus. Aptartų posėdžių ir svarstytų klausimų metu nebuvo daroma užuominų, pasakoma frazių, kurias, įvertinusi posėdžių eigos ir konkrečių klausimų svarstymo kontekstą, Komisija turėtų pagrindo vertinti kaip kryptingą siekį kritikuoti, sumenkinti, pažeminti ar paniekinti asmeniškai Pareiškėją kaip buvusią teismo pirmininkę. Posėdžiai ir klausimų svarstymas vyko dalykiškai, konstruktyviai, išlaikant mandagią posėdžio atmosferą.
24.2. Tyrimo komisija Išvadoje konstatavo, kad 2025 m. rugsėjo 3–4 d. Lietuvos Respublikos Seime vykusios konferencijos dienomis skiriant bylas Nr. M1-1209-927/2025, 1-1210-927/2025, T-400-927/2025, El-1208-927/2025 nagrinėti Pareiškėjai, kuri buvo išleista dalyvauti konferencijoje, nesilaikyta tuo metu galiojusių Bylų ir ikiteisminio tyrimo veiksmų paskirstymo Vilniaus regiono apylinkės teisme taisyklių 91.1 (past.: 91.1) papunkčio nuostatų. Tyrimo komisija įvertino, kad J. pagrįstai tikėjosi, jog dalyvaujant dviejų dienų konferencijoje bylos jai nebus skiriamos. Komisija, šias Išvadoje konstatuotas aplinkybes vertindama galimo psichologinio smurto prieš Pareiškėją kontekste, reikšmingais laiko I. K. tiek raštu, tiek žodžiu Komisijos posėdžio metu pateiktus paaiškinimus. Iš jų matyti, kad 2025 m. rugsėjo 3–4 d. bylos nagrinėti buvo skiriamos ne tik Pareiškėjai, bet ir kitiems nurodytoje konferencijoje dalyvavusiems teisėjams (du į konferenciją vykę teisėjai prašė jiems netaikyti saugaus laikotarpio, o Pareiškėjai saugus laikotarpis nebuvo taikomas pagal analogiją). Dėl šių faktinių aplinkybių nei teikimo medžiagoje, nei tarp teikimo nagrinėjimo šalių Komisijos posėdžio metu prieštaravimų nebuvo. Teismo pirmininkė I. K. pripažino, kad susiklosčiusiu atveju buvo padarytas Vilniaus regiono apylinkės teisme galiojusių bylų skirstymo taisyklių pažeidimas, paaiškino, kad situacija buvo vienkartinė, išskirtinė, kad konferencijoje pageidavo dalyvauti net 5 teisėjai (past.: rašytiniuose paaiškinimuose nurodyti 4 teisėjai), kad ji siekė, jog Vilniaus regiono apylinkės teisme Vilniaus rajono rūmuose būtų užtikrintas tinkamas bylų paskirstymas, atitinkantis tiek atsitiktinį skirstymą, tiek operatyvų, efektyvų bylos dokumentų judėjimo teisme procesą, užtikrinant, kad teismo rūmuose gautos bylos liktų ir būtų nagrinėjamos juose.
24.3. Komisija aptariamą I. K. elgesį, susiklosčiusį dėl 2025 m. rugsėjo 3–4 d. konferencijos, vertina kaip Teismų įstatymo 103 straipsnyje numatytų teismo pirmininko vidaus administravimo įgaliojimų įgyvendinimą, kuris buvo nukreiptas ne išskirtinai į Pareiškėją, bet į nurodytoje konferencijoje dalyvavusius teisėjus, siekiant teismo pirmininkės nurodytų vidaus administravimo tikslų. I. K. paaiškinimais analizuojamoje situacijoje Komisija neturi pagrindo abejoti įvertinusi ir Vilniaus regiono apylinkės teismo 2025 m. spalio 3 d., 2025 m. gruodžio 4 d. teisėjų susirinkimų garso įrašus. Iš jų girdėti, kad minėtų susirinkimų metu aptardama įvairius svarstomus klausimus (tarp jų 2025 m. spalio 3 d. susirinkime aptartas vykimo į 2025 m. rugsėjo 3–4 d. konferenciją Lietuvos Respublikos Seime atvejis, garso įrašas nuo 00:43:53) I. K. ne kartą akcentavo poreikį Vilniaus regiono apylinkės teisme užtikrinti pakankamą bylas nagrinėjančių teisėjų skaičių įvairiais jų teisėto nebuvimo darbe atvejais, teismo Vilniaus rajono rūmuose gautų bylų tinkamą skirstymą šiuose teismo rūmuose, siekė nustatyti visiems teisėjams taikytinas (bendras) taisykles ir demonstravo nuoseklų požiūrį šiais klausimais. Atsižvelgdama į tai, Komisija neturi pagrindo analizuojamo I. K. poelgio vertinti kaip nukreipto konkrečiai prieš Pareiškėją ir sudarančio psichologinio smurto prieš ją epizodą. I. K. pasirinktos vidaus administravimo priemonės (jų įgyvendinimo būdas) analizuojamu konkrečiu atveju turėjo Tyrimo komisijos konstatuotų ir I. K. pripažintų trūkumų. Visgi Komisija pažymi, kad teisėjų drausminės atsakomybės pagrindą sudaro šiurkštus, o ne bet koks, net ir mažiausias teisėjo elgesio ar darbo trūkumas. 
24.4. Pareiškėjos argumentus dėl jai nepagrįstai skirtų bylų 2025 m. rugsėjo 3–4 d. konferencijos metu, susijusius su tuo metu buvusiu ir taip itin dideliu Pareiškėjos darbo krūviu, Komisija vertina kaip tiesiogiai susijusius su teismo vidinio administravimo veikla, kurios neturi pagrindo vertinti teisėjų etikos požiūriu: teismo, teisėjų darbo krūvio analize ir vertinimu, poreikio ir galimybių taikyti priemones darbo krūviams koreguoti nustatymu. Pareiškėja teikime nurodo, kad 2025 m. jos didelis darbo krūvis susidarė dėl laikinai teismo pirmininko pareigas ėjusio teisėjo sprendimų (iki I. K. kaip teismo pirmininkės vadovavimo pradžios teismui). Išvadoje pažymima, kad I. K. Vilniaus regiono apylinkės teismo pirmininko pareigas pradėjo eiti nuo 2025 m. rugpjūčio 5 d., taigi Lietuvos Respublikos Seime organizuotos konferencijos pradžios dieną I. K. teismui vadovavo vos 1 mėnesį. Komisija vertina, kad I. K. pradėjusi vykdyti teismo pirmininko pareigas dėl teismo vadovui tenkančių teismo darbo organizavimo veiklų (funkcijų) apimties objektyviai neturėjo galimybės iškart išsamiai įsigilinti į visus galimus teismo veiklos ypatumus ir per trumpą laiką imtis visų įmanomų priemonių, reikalingų teisme susiklosčiusiai situacijai dėl teismo ir (ar) teisėjų darbo krūvių subalansavimo išspręsti. Atsižvelgdama į tai, Komisija analizuojamu atveju neturi pagrindo I. K. elgesio teisėjų etikos požiūriu vertinti kaip akivaizdžiai aplaidaus pareigų vykdymo ar jų nevykdymo. Tai, kad bylų skirstymo situacija aptariamu atveju neatitiko Pareiškėjos požiūrio ir lūkesčių, savaime nesudaro pagrindo Komisijai I. K. veiksmų vertinti kaip sąmoningai nukreiptų prieš Pareiškėją.   
24.5. Išklausiusi Vilniaus regiono apylinkės teismo 2025 m. spalio 3 d. teisėjų susirinkimo garso įrašą, Komisija konstatuoja, kad nepasitvirtino Pareiškėjos teiginiai dėl I. K. pasisakymų, kuriuos Pareiškėja vertina kaip ją menkinančius, nes iš teismo pirmininkės pasisakymų apie mokymus susirinkime dalyvavę kolegos suprato, kad Pareiškėja nuolat važinėja į mokymus ir vengia dirbti. Garso įraše girdėti, kad Pareiškėjai iškėlus klausimą dėl situacijos, susijusios su jos dalyvavimu 2025 m. rugsėjo 3–4 d. Lietuvos Respublikos Seimo konferencijoje, teismo pirmininkė kalbėjo apibendrintai, tiek savo vartojamomis formuluotėmis, tiek kalbėjimo maniera ir tonu išlaikydama aptariamos situacijos neutralumą, norą pasiekti teisėjų sutarimą aptariamu klausimu. Teismo pirmininkė vartojo formuluotes: „ką mes renkamės, ar mes renkamės dažnai mokytis, bet gauti bylas <...> ar mes nusistatom limitą ir nusistatom labai aiškią tvarką, kokie mokymai priskiriami mokymų programai <...>“, „mes turim labai aiškiai atsirinkti mokymų prasmė ir esmę <...> nes bylas kažkam reikia nagrinėti“, „į šitą konferenciją norėjo važiuoti labai daug, tai vat apie tai ir reikia galvoti, ar mes bevažinėjant skriaudžiam tuos, kurie lieka, nes jie gauna didžiausią krūvį bylų, ar mes labai aiškiai nusistatom, kiek laiko per mėnesį mes galim išvykti į mokymus“, „mes kalbam apie kompromisą, kaip mes nusistatinėjam šią tvarką <...> ar mes važiuojam, negaunam bylų, paliekam kitam teisėjui bylas gauti, ar mes važiuojam tiesiog tik į limituotą skaičių <...>“, „ką aš mačiau per visą važiavimų istoriją: yra teisėjų, kurie labai dažnai važiuoja, ir yra teisėjų, kurie visai nevažiuoja. Tai kaip tada tos bylos dalinsis tarp mūsų visų, čia reikia susitarti“ (garso įrašas nuo 00:43:53). Taigi Komisija neturi pagrindo daryti išvados, kad aptariant minėtą atvejį Pareiškėja buvo viešai menkinama. Toks teisimo pirmininkės pasisakymo vertinimas atspindi Pareiškėjos subjektyvų vertinimą, neatitinkantį 2025 m. spalio 3 d. susirinkimo objektyvių duomenų.
24.6. Įvertinusi visas aptartas su analizuojamu I. K. elgesiu dėl 2025 m. rugsėjo 3–4 d. Lietuvos Respublikos Seime vykusios konferencijos susijusias ir turinčias reikšmės aplinkybes, Komisija neįžvelgia pagrindo I. K. elgesio vertinti kaip šiurkštaus ir akivaizdaus teisėjų etikos reikalavimų pažeidimo. 
24.7. Komisija nepagrįstais ir neįrodytais laiko Pareiškėjos teiginius, kad jai buvo sąmoningai didinamas krūvis lyginant su kitais teisėjais, kad buvo apgalvotai siekiama sukurti Pareiškėjai darbinę įtampą, psichologinį diskomfortą, kai 2026 m. sausį Pareiškėjai, suplanavusiai daug rašymo darbų, paskyrusiai daug posėdžių, po budėjimo savaitgalį nagrinėjusiai savo bylas, teko pavaduoti susirgusią ikiteisminio tyrimo teisėjo funkcijas atliekančią L., nors tuo metu teisėjui V. bylos nebuvo skiriamos beveik visą mėnesį. Iš teikimo medžiagos matyti, kad Vilniaus regiono apylinkės teismo pirmininko 2025 m. gruodžio 11 d. įsakymu Nr. V-128(1.2E) buvo nustatytas šio teismo teisėjų budėjimo poilsio ir švenčių dienomis grafikas, kuriuo Pareiškėjai nustatytos tokios pačios budėjimo sąlygos kaip ir kitiems teismo teisėjams – budėti dvi to paties savaitgalio dienas iš eilės. Vilniaus regiono apylinkės teismo pirmininko 2025 m. gruodžio 18 d. įsakymu Nr. V-133 (1.2E) patvirtintame šio teismo ikiteisminio tyrimo teisėjo funkcijų atlikimo darbo dienomis grafike numatyta, kad nuo 2026 m. sausio 2 d. iki 2026 m. gruodžio 31 d. Vilniaus regiono apylinkės teismo Vilniaus rajono rūmuose ikiteisminio tyrimo teisėjo funkcijas kaip pagrindinė teisėja atlieka L., o jai dėl svarbių priežasčių negalint atlikti numatytų funkcijų pavaduojanti teisėja nurodyta Pareiškėja. Taigi teikime nurodytu atveju 2026 m. sausį susirgus teisėjai L. ją pavaduoti pagrįstai turėjo Pareiškėja. Tai, kad Pareiškėjos siūlymu pavadavimas nebuvo skirtas teisėjui V., o pasirinktas kitas pagalbos Pareiškėjai būdas – pasiūlyta pagalba Pareiškėjos teisėjo padėjėjai, kuria buvo pasinaudota, rodo, kad susiklosčiusi situacija dėl Pareiškėjos buvo išspręsta kitu būdu, kurį pasirinko teismo vidaus administratorius. Kaip minėta, administravimo subjektai pagal teisės aktais jiems suteiktus įgaliojimus turi teisę nuspręsti dėl vidinio administravimo priemonių pasirinkimo individualioje situacijoje. Tyrimo komisijos Išvados ir teikimo medžiagos duomenys patvirtina, kad bylų skirstymo situaciją teisėjų darbo krūvio prasme I. K. analizavo, atkreipė dėmesį į V. darbo krūvį, taikė su tuo susijusias priemones: priimtas Vilniaus regiono apylinkės teismo pirmininko 2026 m. sausio 20 d. įsakymas Nr. V-5 (1.2E) „Dėl bylų skyrimo teisėjui V.“, kuriuo nustatytos bylų skyrimo taisyklės nurodytam teisėjui, užtikrinančios, kad teisėjui kiekvieną dieną būtų skiriamas konkretus skaičius bylų. Tai, kad teismo pirmininkės pasirinktos priemonės teikime nurodytu atveju neatitiko Pareiškėjos lūkesčio ir subjektyvaus vertinimo, kaip situaciją būtų spręsti teisingiausia, nesudaro pagrindo savaime vertinti, kad teismo pirmininkė savo elgesiu nurodytoje situacijoje sąmoningai siekė Pareiškėjai sukelti nepakeliamą darbinę aplinką, psichologinį diskomfortą ar jai apgalvotai didinti darbo krūvį lyginant su kitais teisėjais.
24.8. Pareiškėja teikime kaip teismo pirmininkės psichologinio smurto prieš ją apraišką nurodo tai, kad, rengiamo Vilniaus regiono apylinkės teismo teisėjų 2026 m. atostogų grafiko projekte sutapus viena kitą pavaduojančių teisėjos L. atostogoms su Pareiškėjos saugiu laikotarpiu prieš numatytas atostogas, siekdama išvengti atostogų nukėlimo Pareiškėja buvo priversta sutikti, kad 2026 m. liepos 1–3 dienomis jai kaip ikiteisminio tyrimo teisėjai nebūtų taikomas saugus laikotarpis. Pareiškėjai vėliau nebuvo leidžiama dėl atostogų susikeisti su sutikusia ją pavaduoti teisėja A. – 2026 m. balandžio 20 d. Pareiškėja su prašymu suteikti atostogas 2026 m. liepos 1–3 d. kreipėsi į teismo pirmininkės patarėją, tačiau buvo informuota, kad dėl prašymo nebus sprendžiama. Tuo tarpu 2026 m. Velykų atostogų laikotarpiu teismo pirmininkė išleido atostogauti beveik visus teisėjus, nepaisydama apsauginių laikotarpių taikymo, neužtikrino mažiausio galimo teisėjų skaičiaus atostogų metu teismo Vilniaus rajono rūmuose pagal galiojusius Vilniaus regiono apylinkės teismo pirmininko 2026 m. sausio 26 d. įsakymą ir 2026 m. vasario 24 d. įsakymą „Dėl mažiausio teismo rūmuose dirbančių teisėjų, teisėjų padėjėjų, teismo posėdžių sekretorių skaičiaus nustatymo“ (past.: pateikta elektroninio dokumento nuorašo dalis be registracijos duomenų), sudarė sąlygas, kad Velykų atostogų laikotarpiu bylos būtų skiriamos iš esmės Pareiškėjai, nes teismo pirmininkė turėjo 50 procentų sumažintą darbo krūvį. 
24.9. Iš Komisijai raštu ir žodžiu pateiktų I. K. paaiškinimų, kuriems Pareiškėja neprieštaravo, matyti, kad 2026 m. teisėjų atostogų grafikas Vilniaus regiono apylinkės teisme buvo sudaromas vienas kitą pavaduojantiems teisėjams atostogas derinantis tarpusavyje, atostogų grafiko rengimas ir jo derinimas vyko per teismo pirmininko patarėją, teismo pirmininkė tvirtino jai pateiktą atostogų grafiko įsakymą prieš tai patikrinusi, kad teisme būtų užtikrintos teisingumo vykdymo funkcijos. Vilniaus regiono apylinkės teismo teisėjų 2025 m. spalio 3 d. susirinkimo garso įraše girdėti, kad poreikis vienas kitą pavaduojantiems teisėjams susiderinti dėl atostogų tarpusavyje teismo pirmininkės buvo išsakytas ir šio posėdžio metu. Atsižvelgdama į tai, Komisija neturi pagrindo abejoti teismo pirmininkės paaiškinimu, kad nustačius, jog 2026 m. liepos 2–3 dienomis sutampa Pareiškėjos ir teisėjos L. atostogos, teisėjoms pasiūlyta pačioms susitarti dėl atostogų laikotarpio koregavimo, kad tai nebuvo išskirtinė situacija, toks siūlymas teiktas ir kitiems teisėjams. Iš pateikto Vilniaus rajono rūmų 2026 m. atostogų grafiko 2 punkto matyti, kad Pareiškėjai atostogos suteiktos nuo 2026 m. liepos 7 d. ir nurodyta pastaba, kad „teisėjai sutikus, nebus taikomas IT apsauginis laikotarpis“, iš esmės ta pati pastaba grafike nurodyta ir prie teisėjos A. jai suteikiant atostogas birželio 25–29 d. („teisėjai sutikus, 2026 m. birželio 22 d. nebus taikomas apsauginis laikotarpis“). Iš nurodyto atostogų grafiko matyti, kad Vilniaus regiono apylinkės teisme kilo situacijų, kai ne tik Pareiškėjai buvo netaikomas „saugus“ laikotarpis. Iš aptartos teikimo medžiagos ir duomenų darytina išvada, kad sudarant 2026 m. teisėjų atostogų grafiką Vilniaus regiono apylinkės teismo teisėjams ne visais atvejais pavyko tarpusavyje susitarti dėl planuojamų atostogų taip, kad jiems būtų užtikrintas teisme numatytų „saugių“ laikotarpių taikymas. Tai, kad Pareiškėjai nepavyko pasiekti optimalaus susitarimo tarpusavyje derinant atostogas su L. 2026 m. atostogų grafike, niekaip neįrodo, kad Pareiškėja teismo pirmininkės buvo verčiama sutikti su nurodytu atostogų laikotarpiu.   
24.10. Komisija savo praktikoje yra atkreipusi dėmesį, kad, pagal Teismų įstatymo 98 straipsnio 8 dalies nuostatas, teisėjams atostogas suteikia atitinkamo teismo pirmininkas. Atostogų suteikimo teisėjams klausimai priskirtini teismo organizacinei veiklai; įgyvendinant teisę į atostogas kiekvienoje konkrečioje situacijoje teisėjo teisės ir teismo pirmininko pareiga turi būti įgyvendinama šalių susitarimu, šalims turint pareigą veikti sąžiningai ir bendradarbiauti, įskaitant tuos atvejus, kai susikerta šalių interesai (teisėjui norint pasirinkti atostogas norimos trukmės, jam patogiu laiku, o teismo pirmininkui – tinkamai organizuoti teismo darbą, kad dėl atostogų nenukentėtų teismo veiklos efektyvumas) (Komisijos 2021 m. sausio 22 d. sprendimas Nr. 18P-1). 
24.11. Dėl netenkinto Pareiškėjos 2026 m. balandžio 20 d. prašymo jai suteikti atostogas 2026 m. liepos 1–3 d., Komisija, atsižvelgdama į šio sprendimo 24.10 papunktyje nurodytus išaiškinimus, vertina, kad I. K. kaip teismo pirmininkė turėjo teisę netenkinti Pareiškėjos prašymo, įvertinusi visus su teismo Vilniaus rajono rūmų darbo organizavimu susijusius poreikius analizuojamu laikotarpiu. Komisija kaip pagrįstas ir pakankamas vertina I. K. nurodytas priežastis nesuteikti atostogų J. dėl to, kad prašomu laikotarpiu suteikus Pareiškėjai atostogas nebūtų užtikrintas bylų skirstymas teismo Vilniaus rajono rūmuose: išleidus teisėją J. atostogų 2026 m. liepos 1–3 d. būtų susidariusi situacija, kai pagal 2026 m. patvirtintą teisėjų atostogų grafiką teismo Vilniaus rajono rūmuose dirbtų tik du baudžiamąsias bylas nagrinėjantys teisėjai (past.: minimalus reikalingas skaičius – 3), o pavedus teisėjai A., sutikusiai pavaduoti J., atlikti ikiteisminio tyrimo teisėjo funkcijas skirstant bylas teismo Vilniaus rajono rūmuose dalyvautų tik vienas teisėjas. Iš teikimo medžiagoje esančių LITEKO dokumentų valdymo sistemos duomenų matyti, kad I. K. paaiškinimą atitinkanti jos rezoliucija užfiksuota dokumentų valdymo sistemoje 2026 m. balandžio 28 d. atsisakant tenkinti Pareiškėjos prašymą ir tą pačią dieną pateikiant šią informaciją susipažinti Pareiškėjai. Kaip minėta šio sprendimo 24.3 papunktyje, I. K. 2025 m. spalio 3 d., 2025 m. gruodžio 4 d. Vilniaus regiono apylinkės teismo teisėjų susirinkimų metų ne kartą akcentavo poreikį Vilniaus regiono apylinkės teisme užtikrinti pakankamą bylas nagrinėjančių teisėjų skaičių įvairiais jų teisėto nebuvimo darbe atvejais, teismo Vilniaus rajono rūmuose gautų bylų tinkamą skirstymą šiuose teismo rūmuose. Aplinkybių visuma analizuojamos situacijos atveju, rodanti nuoseklų teismo pirmininkės I. K. elgesį vidaus administravimo klausimais, Komisijai leidžia daryti išvadą, kad sprendimas Pareiškėjos neišleisti atostogų 2026 m. liepos 1–3 d. buvo pagrįstas objektyviu susiklosčiusių aplinkybių įvertinimu konkrečiu atveju, susijusiu su teismo vidaus administravimo tikslais, o ne subjektyviu nusistatymu prieš Pareiškėją ir siekiu jai pakenkti. Komisija vertina, kad Pareiškėja, iš anksto nesiderinusi su teismo administracija dėl galimybės atostogauti 2026 m. liepos 1–3 d. ir užsisakiusi atostogas Nidoje savo nuožiūra, nebuvo pakankamai apdairi vykdydama savo pareigą elgtis sąžiningai ir bendradarbiauti su teismo administracija, todėl iš šio elgesio galinčių kilti pasekmių rizika teko pačiai Pareiškėjai.   
24.12. Vertindama Pareiškėjos nurodytas aplinkybes dėl 2026 m. Velykų atostogų Komisija nustatė, kad Pareiškėja nurodytu laikotarpiu teismo pirmininkės atostogų neprašė. I. K. raštu paaiškino, kad Velykų atostogų laikotarpiais 2026 m. kovo 30 d. – 2026 m. balandžio 5 d. ir 2026 m. balandžio 6 d. – 2026 m. balandžio 12 d. teismo Vilniaus rajono rūmuose atitinkamai dirbo teisėjai: pirmuoju laikotarpiu – I. K. (paskirtos 2 baudžiamosios bylos), J. (paskirtos 2 baudžiamosios bylos), V. (paskirtos 5 baudžiamosios bylos); antruoju laikotarpiu – J. (paskirta 1 baudžiamoji byla), A.(paskirtos 7 baudžiamosios bylos), V. (paskirtos 3 baudžiamosios bylos). Abiem laikotarpiais ikiteisminio tyrimo teisėjo funkcijas atliko teisėja L. Teismo Vilniaus rajono rūmuose buvo užtikrintas minimalus 3 baudžiamąsias bylas nagrinėjančių teisėjų skaičius, nustatytas Vilniaus regiono apylinkės teismo pirmininko 2026 m. vasario 24 d. įsakymu (past.: pateikta elektroninio dokumento nuorašo dalis be registracijos duomenų). Atsižvelgdama į tai, Komisija kaip nepagrįstus vertina Pareiškėjos teiginius, kad 2026 m. Velykų atostogų laikotarpiu buvo sudarytos sąlygos netinkamam bylų skirstymui, sąmoningam darbo krūvio didinimui bei bylų skyrimui išimtinai Pareiškėjai.
24.13. Pareiškėja teikime nurodo, kad 2025 m. rugsėjo 3 d. negalėjo pavaduoti ikiteisminio tyrimo teisėjo dėl iš anksto suplanuoto vizito pas gydytoją, kreipėsi į teismo pirmininkę žodžiu, tačiau buvo informuota, kad teismo pirmininkė negali pakeisti pavaduojančio teisėjo pagal žodinį prašymą, todėl liepė pateikti prašymą raštu. Pareiškėja tai vertina kaip nelygiaverčių sąlygų jai taikymą lyginant su kitais teisėjais, kuriems leidžiama keisti budėjimus pagal žodinius prašymus, kaip pavyzdį nurodo teismo pirmininkės 2026 m. sausio 20 d. įsakymą „Dėl teisėjų budėjimo grafikų 2026 m. sausio–gegužės mėnesių poilsio ir švenčių dienomis grafiko 10 punkto pakeitimo“ (past.: pateikta elektroninio dokumento nuorašo dalis be registracijos duomenų). Komisija pagrįstu laiko I. K. paaiškinimą, kad Pareiškėjos susiklosčiusi situacija tiek faktiniu, tiek teisiniu požiūriu nebuvo analogiška tiems atvejams (Pareiškėjos nurodytas 2026 m. sausio 20 d. įsakymas), kurie pagal susiklosčiusią praktiką teisme buvo taikomi ikiteisminio tyrimo teisėjams, negalintiems ikiteisminio tyrimo teisėjo funkcijų atlikti poilsio ir švenčių dienomis (tokiais atvejais teisėjai geranoriškai savo iniciatyva susiderindavo su kitu kolega ir, neteikdami prašymo raštu, apie tai informuodavo teismo pirmininko patarėją, parengiantį teismo pirmininko įsakymą ir pateikiantį jį pasirašyti). Pareiškėjos atvejis buvo susijęs su negalėjimu atlikti ikiteisminio tyrimo teisėjo funkcijų darbo dieną, o ne poilsio ir švenčių dienomis. Teismo pirmininkė poreikį Pareiškėjai teikti prašymą raštu grindė galiojusiomis Vilniaus regiono apylinkės teismo pirmininko 2024 m. sausio 31 d. įsakymu Nr. V-11(1.2) patvirtintos Bylų ir ikiteisminio tyrimo veiksmų paskirstymo Vilniaus regiono apylinkės teismo teisėjams taisyklėmis, kurios numatė, kad teisėjui dėl teisėto nebuvimo darbe negalint atlikti ikiteisminio tyrimo teisėjo funkcijų jas atlieka grafike nurodytas atsarginis teisėjas, o atsarginio teisėjo nebuvimo darbe laikotarpiu jo funkcijas atlieka teismo pirmininko atskiru įsakymu paskirtas teisėjas (44 punktas). Teismo pirmininkė, įvertinusi tai, kad 2025 m. rugsėjo 3 d. Pareiškėja oficialiai dirbo ir formaliai pagal Vilniaus regiono apylinkės teismo pirmininko 2024 m. gruodžio 27 d. įsakymu Nr. V-170 (1.2) „Dėl Vilniaus regiono apylinkės teismo ikiteisminio tyrimo teisėjo funkcijų atlikimo darbo dienomis grafiko 2025 metams patvirtinimo“ patvirtintą grafiką turėjo pareigą atlikti ikiteisminio tyrimo teisėjo funkcijas (pagrindinis ikiteisminio tyrimo teisėjas V. atostogavo, pirma jį pavaduojanti teisėja L. sirgo, antra pavaduojanti teisėja – J.), siekdama turėti teisėtą pagrindą paskirti kitą teisėją Pareiškėjai paaiškino, kad dėl negalėjimo atlikti jai priskirtų funkcijų reiktų pateikti prašymą. I. K. nurodė, kad teisme panašių situacijų buvo ir anksčiau, pvz., 2025 m. kovo 10 d. ir 2025 m. kovo 12 d. buvo priimti teismo pirmininko įsakymai dėl ikiteisminio tyrimo teisėjo funkcijų pavedimo atlikti teisėjai V., kai teisėjai V. ir J. atostogavo, o teisėja L. buvo nedarbinga. Visgi Komisija atkreipia dėmesį, kad I. K. nurodyti pavyzdiniai atvejai, kuriais ikiteisminio tyrimo teisėjo funkcijas pavedama atlikti teisėjai V. kitų teisėjų atostogų laikotarpiu (Komisijai pateikti 2025 vasario 17 d. įsakymo Nr. V-21 ir 2025 m. kovo 7 d. įsakymo Nr. V-27 elektroninių dokumentų nuorašai) taip pat skiriasi nuo susiklosčiusio Pareiškėjos atvejo, nes atostogavę teisėjai atostogų prašymus buvo pateikę iš anksto atostogų tikslais, todėl įsakymuose nėra nurodyta kitų rašytinių prašymų, kurių pagrindu įsakymas priimamas. Atsižvelgdama į tai, Komisija neturi sąlygų įvertinti, ar analogiškais atvejais, kaip susiklostęs ir nurodytas Pareiškėjos, visuomet iš teisėjų buvo prašoma rašytinio prašymo. Išanalizavusi teikimo medžiagą, Komisija daro išvadą, kad Vilniaus regiono apylinkės teisme sprendžiant vidaus administravimo klausimus susiklosto įvairių situacijų, dėl kurių teisme gali būti susiformavusios įvairios, tiek tiesiogiai reglamentuotos, tiek vidinių susitarimų būdu nustatytos ar per administravimo praktiką susiformavusios taisyklės. Kaip minėta, teismo pirmininkas kaip vidaus administratorius turi įgaliojimus organizuoti teismo darbą ir dėl jo spręsti įvertinęs kiekvieną situaciją individualiai. Visgi Komisija atkreipia dėmesį, kad tai darydamas teismo pirmininkas turi veikti laikydamasis Teisėjų etikos kodekso reikalavimų, tarp jų padorumo principo, įpareigojančio teisėją darbinėje veikloje elgtis sąžiningai, garbingai (13 straipsnio 3 dalis), pavyzdingumo principo, įpareigojančio veikti profesionaliai (14 straipsnio 7 punktas), pareigingumo principo, įpareigojančio nepažeisti įstatymų ir kitų teisės aktų, tarp jų ir draudžiančių diskriminaciją, taip pat įpareigojančio savo pareigas atlikti nepriekaištingai, profesionaliai ir dalykiškai (15 straipsnio 1 ir 3 punktai), solidarumo principo, įpareigojančio teisėjų tarpusavio santykius grįsti pasitikėjimu, sąžiningumu (16 straipsnio 1 punktas). Komisija neturi pakankamai duomenų, pagal kuriuos galėtų daryti išvadą, ar analizuojamu atveju Pareiškėjai teismo pirmininkė taikė vienodas ar skirtingas sąlygas lyginant su kitais teisėjais, todėl konstatuoja, kad nėra pakankamo pagrindo spręsti dėl teismo pirmininkės elgesio (ne)tinkamumo Pareiškėjos atžvilgiu aptartoje konkrečioje situacijoje.
24.14. Teikime nurodoma, kad I. K. pažeidžia pačios nustatytas tvarkas siekdama, kad byla būtų paskirta Pareiškėjai: teismo pirmininkė baudžiamojoje byloje Nr. 1-505-927/2026 priėmė nutartį, kuria į teismo Vilniaus rajono rūmų bylų skirstymą įtraukė atostogaujantį teisėją V., imitavo atsitiktinį bylų skirstymą iš dviejų teisėjų, numatydama, kad byla bus paskirta Pareiškėjai. Komisija, išanalizavusi teikimo medžiagą, sutinka su Tyrimo komisijos vertinimu, kad šiuo konkrečiu atveju įtraukdama į bylų skirstymą teisėją V. paskutinę jo atostogų dieną I. K. pažeidė teisme galiojusio Vilniaus regiono apylinkės teismo pirmininko 2025 m. gruodžio 9 d. įsakymo Nr. V-124 (1.2E) „Dėl bylų skirstymo tvarkos, kai neužtikrinamas atsitiktinis skyrimas iš ne mažiau kaip dviejų teisėjų, nustatymo“ 3 punkto reikalavimus. Tokią išvadą galima daryti ir iš teikimo byloje esančios Vilniaus regiono apylinkės teismo 2026 m. kovo 26 d. nutarties baudžiamojoje byloje Nr. 1-505-XX/2026, kurioje teismo pirmininkė konstatavo, kad „nagrinėjamu atveju susidarė situacija, kai Vilniaus rajono rūmuose yra tik vienas teisėjas, kuriam galima skirti nagrinėti pagreitinto proceso tvarka nagrinėtinas bylas“. Komisija, įvertinusi minėtoje teismo 2026 m. kovo 26 d. nutartyje nurodytus motyvus, kuriais grindžiamas poreikis bylą nagrinėti pagreitinto proceso tvarka Vilniaus regiono apylinės teismo Vilniaus rajono rūmuose, šiuos motyvus atitinkančius I. K. paaiškinimus Komisijai, anksčiau šiame sprendime minėtą I. K. nuoseklų elgesį dėl siekio užtikrinti bylų nagrinėjimą Vilniaus regiono apylinkės teismo Vilniaus rajono rūmuose (šio sprendimo 24.3, 24.11 papunkčiai), sutinka su Tyrimo komisijos išvada, kad šiuo konkrečiu atveju nėra pagrindo daryti išvadą, jog I. K. sąmoningai siekė, kad byla būtų paskirta nagrinėti būtent Pareiškėjai. Šią išvadą leidžia daryti ir teikimo medžiagoje esantis teisėjo skyrimo protokolas byloje Nr. 1-505-927/2026, iš kurio matyti, kad V. buvo įtrauktas į bylos skirstymą užtikrinant bylos skirstymo atsitiktinumą iš dviejų teisėjų LITEKO sistemoje. Kaip minėta, teisėjų drausminės atsakomybės pagrindą sudaro šiurkštus, o ne bet koks, net ir mažiausias, teisėjo elgesio ar darbo trūkumas. Todėl vien faktas, kad I. K. skirdama baudžiamąją bylą Nr. 1-505-927/2026 nagrinėti pažeidė teisme galiojančias taisykles, savaime nesudaro pagrindo I. K. elgesio vertinti kaip šiurkštaus ir akivaizdaus teisėjų etikos reikalavimų pažeidimo ir dėl to jai iškelti drausmės bylą.
24.15. Komisija kaip nepagrįstus ir neatitinkančius tikrovės vertina Pareiškėjos teikimo teiginius, kad I. K. ignoruoja Pareiškėjos 2026 m. balandžio 14 d. prašymą dalyvauti Nacionalinės teismų administracijos organizuotuose seminaruose 2026 m. spalio 8–9 d. ir lapkričio 16-17 d., pateiktą elektroniniu paštu, vėliau pakartotinai pateiktą (įkeltą) 2026 m. balandžio 16 d. ir balandžio 20 d. per LITEKO dokumentų valdymo sistemą, kai tuo tarpu teisėjos L. elektroniniu paštu pateiktą prašymą į minėtus seminarus teismo pirmininkė patvirtino iš karto. Teikimo medžiagos duomenys patvirtina, kad per LITEKO dokumentų valdymo sistemą 2026 m. balandžio 15 d. Pareiškėjos pateiktas prašymas „Dėl dalyvavimo mokymuose“ I. K. 2026 m. balandžio 15 d. buvo nukreiptas vykdyti teismo darbuotojai, kuri 2026 m. balandžio 16 d. sistemoje atliko įrašą, jog prašymas patvirtintas TERIS (Teisėjų ir pretendentų į teisėjus informacinėje sistemoje). 2026 m. balandžio 20 d. su prašymu atlikti veiksmai nukreipti susipažinti Pareiškėjai. Atsižvelgdama į tai, Komisija neturi pagrindo abejoti I. K. Tyrimo komisijai pateiktais paaiškinimais, tarp jų ir tuo, kad Pareiškėjos prašymas nebuvo ignoruojamas ir kad teismo pirmininkė teisėjai L. atsakė į elektroninį laišką, manydama, kad tai vienetinis atvejis, tačiau gavusi teisėjos J. tiek elektroninį laišką, tiek per LITEKO dokumentų valdymo sistemą pateiktą prašymą, jis nedelsiant išspręstas rezoliucija LITEKO dokumentų valdymo sistemoje. 
24.16. Apibendrindama Pareiškėjos teikime nurodytų motyvų, susijusių su jos atžvilgiu I. K. taikomu psichologiniu smurtu, vertinimą, Komisija konstatuoja, kad nei Pareiškėjos teikime nurodyti pavieniai atvejai, nei jų seka ir (ar) visuma nesudaro pagrindo daryti išvadą, kad I. K. Pareiškėjos atžvilgiu taikė psichologinį smurtą: sąmoningai ir kryptingai savo elgesiu Pareiškėją siekė pažeminti, paniekinti, sumenkinti tiek asmeniškai, tiek viešai kitų teisėjų ar teismo darbuotojų akyse, sukurti nepakeliamą darbinę įtampą, psichologinį diskomfortą, socialinės saviizoliacijos situaciją ir pan. Pavieniai konstatuoti I. K. pažeidimai (skiriant Pareiškėjai bylas 2025 m. rugsėjo 4–5 d. jos dalyvavimo konferencijoje metu, 2026 m. kovo 26 d. į bylų skirstymą įtraukiant teisėją V. paskutinę jo atostogų dieną), įvertinus aplinkybių visumą bei teikimo medžiagą, laikytini nustatytais teismo vidinio administravimo trūkumais, kurie nesudaro pagrindo I. K. elgesio vertinti kaip šiurkštaus ir akivaizdaus teisėjų etikos reikalavimų pažeidimo ir dėl to jai iškelti drausmės bylą.
25. Komisija pažymi, kad Pareiškėjos ir I. K. žodžiu pateiktus paaiškinimus 2026 m. rugpjūčio 28 d. posėdžio metu dėl po teikimo susiklosčiusių naujų aplinkybių, susijusių su galimai Pareiškėjai taikomu psichologiniu smurtu (Pareiškėjos nepasveikinimas su tarpiniu jubiliejumi; teismo pirmininkės priimti įsakymai, galimai realiai nukreipti į Pareiškėją; neigiamai Pareiškėją apibūdinančios nuomonės pateikimas teisėjų atrankos procedūrai), Komisija vertina kaip bendrą situaciją apibūdinančią papildomą informaciją, dėl kurios Komisijai pateikti tik teikimo šalių paaiškinimai be juos pagrindžiančių įrodymų. Komisija, atsižvelgdama į savo įgaliojimus teisėjams teikti rekomendacijas teisėjų etikos klausimas, atkreipia Vilniaus regiono apylinkės teismo pirmininkės I. K. dėmesį, kad teismo pirmininko priimami vidaus teisės aktai ar kiti sprendimai neturėtų kelti abejonių teisėjų etikos požiūriu, pvz., dėl jų turinio, taikymo ar galiojimo sąlygų nesudaryti regimybės, kad jie nukreipti prieš konkretų teisėją ir jam sukuria nelygiavertes darbo sąlygas lyginant su kitais teisėjais.  

Dėl I. K. kitų su teismo vadovo pareigomis nesuderinamų pažeidimų

26. Teismų įstatymas reglamentuoja administravimą teismuose, kurį sudaro teismo pareigūnų organizacinė veikla (vidinis teismo administravimas) ir šiame įstatyme numatytų pareigūnų atliekama nurodytos veiklos priežiūra (išorinis teismų administravimas), numato jo paskirtį, esmines nuostatas, jį atliekančių subjektų sistemą ir įgaliojimus (102–105 straipsniai). Administravimo teismuose tikslus, principus, tvarką (administravimo metodus, subjektų teises ir pareigas, rūšis ir formas, kontrolės įgyvendinimą) detalizuoja Administravimo teismuose nuostatai. Vidinį administravimą teisme sudaro teismo pareigūnų (teismo pirmininko, pirmininko pavaduotojo, skyriaus pirmininko) atliekama organizacinė veikla ir šios veiklos priežiūra (Teismų įstatymo 103 straipsnis, Administravimo teismuose nuostatų 3.1 papunktis). Išorinį administravimą sudaro aukštesniųjų teismų pareigūnų atliekama žemesniųjų teismų administracinės veiklos priežiūra ir Teisėjų tarybos atliekama visų teismų administracinės veiklos priežiūra; apylinkių teismų administracinę priežiūrą įgaliotas atlikti atitinkamo apygardos teismo pirmininkas; administravimas teismuose yra nuolatinio pobūdžio veikla (Teismų įstatymo 104 straipsnis, Administravimo teismuose nuostatų 3.2 papunktis, 4 punktas). 
27. Teismų įstatyme numatyta, kad teismo pirmininkas yra teismo, kaip valstybės valdžios institucijos ir biudžetinės įstaigos, vadovas, jis šio įstatymo, kitų įstatymų bei teisės aktų nustatyta tvarka vadovauja teismo organizaciniam darbui. Teismo pirmininkas organizuoja ir prižiūri administravimą teisme, kontroliuoja, kaip laikomasi Teisėjų etikos kodekso reikalavimų. Teismo pirmininkas tiria asmenų skundus dėl teismo pirmininko pavaduotojų, skyrių pirmininkų ir kitų teisėjų neprocesinių veiksmų, nesusijusių su teisingumo vykdymu, ir suinteresuotiems asmenims praneša tyrimo rezultatus, šalina nustatytus teismo darbo trūkumus, atlieka kitas jam priskirtas teismo administravimo funkcijas (Teismų įstatymo 103 straipsnis, 106 straipsnis). Kaip minėta šio sprendimo 19 punkte, teismo pirmininkui, kaip vidiniam teismo administratoriui, teisės aktais suteikti platūs įgaliojimai ir pareigos, skirti teismo bei teisėjų veiklos efektyvumui užtikrinti. Teismo pirmininkas taip pat yra atsakingas už vidinio teismo administravimo tikslų, nurodytų Administravimo teismuose nuostatų 13 punkte, užtikrinimą, ir turi teisę ir pareigą taikyti teisės aktuose numatytas priemones teismo, teisėjų ir teismų personalo atžvilgiu. Jis kaip administravimo subjektas pagal teisės aktais jam suteiktus įgaliojimus turi teisę nuspręsti dėl vidinio administravimo priemonių pasirinkimo individualioje situacijoje, taikyti Administravimo teismuose nuostatuose išvardintas ir kitas aktualias priemones (Komisijos 2019 m. gegužės 2 d. sprendimas Nr. 18P-2, 2025 m. gegužės 22 d. sprendimas Nr. 18P-3).
28. Kaip nurodyta šio sprendimo 20–21, 23 punktuose, teismo pirmininko vykdoma administravimo veikla turi atitikti sąžiningumo, objektyvumo, pagarbos kitiems, skaidrumo principus (Administravimo teismuose nuostatų 2 punktas), vidinio administravimo priemonės turi būti įgyvendinamos laikantis teisėjo profesinės etikos standartų (Komisijos 2020 m. gegužės 28 d. sprendimas Nr. 18P-4, 2025 m. gegužės 22 d. sprendimas Nr. 18P-3). Teismo pirmininkui, kuris yra atsakingas už Teisėjų etikos kodekso reikalavimų laikymosi teisme kontrolę, yra keliami aukštesni elgesio standartai nei kitiems asmenims (Komisijos 2020 m. gegužės 28 d. sprendimas Nr. 18P-4), jis turi pareigą formuoti etikos požiūriu nepriekaištingo elgesio pavyzdį, sukurti tinkamą, emociškai saugią darbo aplinką, nesudaryti sąlygų bręsti asmeniniams konfliktams bei neigiamam darbo klimatui (šiuo aspektu žr. Komisijos 2019 m. gegužės 2 d. sprendimą Nr. 18P-2, 2025 m. gegužės 22 d. sprendimą Nr. 18P-3). Teismo pirmininkas teismo teisėjų susirinkimuose, kurie yra viena iš vidinio administravimo formų, atlieka esminį vaidmenį užtikrindamas, kad šie susirinkimai vyktų skaidriai, demokratiškai, laikantis Teisėjų etikos kodekse įtvirtintų pagrindinių teisėjų elgesio principų (Komisijos 2025 m. gegužės 22 d. sprendimas Nr. 18P-3).
29. Vidinis teismo administravimas yra prižiūrimas vykdant išorinį teismų administravimą (administracinės veiklos priežiūrą). Administracinės veiklos priežiūra įgyvendinama išorinio administravimo subjektui vertinant teismų vidinio administravimo būklę ir teikiant siūlymus; išorinio teismų administravimo subjektas yra atsakingas už tinkamą teismų išorinio administravimo įgyvendinimą ir kontrolę; administracinės veiklos priežiūros subjektai pagal galimybes teikia metodines rekomendacijas ir siekia vienodinti vidinį teismų administravimą (teismo pareigūnų organizacinę veiklą ir šios veiklos priežiūrą) (Administravimo teismuose nuostatų 21 punktas). Administracinės veiklos priežiūrą atliekantys subjektai, veikdami pagal Teismų įstatymo ir Administravimo teismuose nuostatų jiems suteiktus įgaliojimus bei vykdydami jiems priskirtas funkcijas, gali atlikti teismo administracinės veiklos ar su teisingumo vykdymu nesusijusios teisėjo veiklos tyrimus (Teismų įstatymo 104 straipsnio 2 dalis). Siekiant užkirsti kelią administravimo teismuose trūkumų arba pažeidimų pakartotinumui kituose teismuose, patikrinimų metu nustačius administravimo teisme trūkumus ar pažeidimus, administravimo subjektas, priėmęs sprendimą dėl patikrinimo organizavimo, gali priimti sprendimą apie patikrinimo išvadas ir priimtą sprendimą (nutarimą, įsakymą) dėl patikrinimo išvadų ir jų įgyvendinimo veiksmų informuoti kitus teismus ir (arba) Teisėjų tarybą (Administravimo teismuose nuostatų 41 punktas).
30. Aptarti vidinio teismo administravimo paskirtis, turinys, nuolatinis pobūdis, jį atliekančių subjektų įgaliojimai bendrąja prasme atspindi teismą kaip organizaciją, kurios veiklą apima įprastos valdymo funkcijos (pvz., planavimas, organizavimas, vadovavimas, kontrolė) bei nuo jų neatsiejamą poreikį šalinti nustatytus veiklos trūkumus, gerinti veiklą, pasirinkti tam reikiamas priemones. Aptartas administracinės veiklos priežiūros turinys lemia tai, kad nustačius teismo vidinio administravimo trūkumų jie gali būti šalinami, teismo vidinio administravimo būklė gali būti gerinama administracinėmis priemonėmis. Teisinė atsakomybė, kaip poveikio priemonė už nustatytus pažeidimus (pvz., veiklos trūkumus), gali būti taikoma įstatymuose nustatytais pagrindais ir sąlygomis. 
31. Teisėjų etikos ir drausmės komisija yra teismų savivaldos institucija, kuri sprendžia drausmės bylų teisėjams iškėlimo klausimus, konsultuoja teisėjus etikos klausimais (Teismų įstatymo 85 straipsnio 1 dalis). Komisija nagrinėja asmenų motyvuotus teikimus dėl drausmės bylos iškėlimo konkrečiam teisėjui ir tik už konkrečius veiksmus ar neveikimą, kurie gali būti pagrindas drausminei atsakomybei atsirasti. Teismų įstatyme ir Komisijos nuostatuose reglamentuota Komisijos įgaliojimų apimtis lemia jos kompetencijos ribas. Tai reiškia, kad Komisija, vykdydama jai teisės aktais suteiktus įgaliojimus, su administravimu teismuose, įskaitant teismų vidinį administravimą, susijusius aspektus vertina neišeidama už savo kompetencijos ribų – tiek, kiek jie gali būti vertinami teisėjų etikos požiūriu, atsižvelgdama į administravimo teismuose turinį (esmę) ir nepažeisdama jį įgyvendinančių subjektų kompetencijos. 
32. Komisija, išnagrinėjusi teikimo medžiagą, daro išvadą, kad nėra pagrindo teisėjų etikos požiūriu vertinti Pareiškėjos teikimo teiginių, susijusių su I. K. veiksmais, apimančiais vidinio teismo administravimo įgaliojimų vykdymą, o nustatytas pavienis elgesio atvejis, ydingas teisėjų etikos požiūriu, nesudaro pagrindo jo vertinti kaip šiurkštaus ir akivaizdaus teisėjų etikos reikalavimų pažeidimo ir dėl to I. K. iškelti drausmės bylą:
32.1. Tyrimo komisija Išvadoje konstatavo, kad nėra pagrindo sutikti su Pareiškėjos argumentais, kad I. K. kaip teismo pirmininkė nevertino teisėjų darbo krūvio, nesekė jo dinamikos, nesiėmė efektyvių vidaus priemonių, kurios užtikrintų teisėjų darbo tolygumą ir efektyvumą. Komisija, išanalizavusi teikimo medžiagą, išklausiusi Vilniaus regiono apylinkės teismo 2025 m. spalio 3 d., 2025 m. gruodžio 4 d., 2026 m. sausio 8 d., 2026 m. kovo 6 d. teisėjų susirinkimų garso įrašus, pritaria Tyrimo komisijos Išvadoje pateiktam vertinimui, kad I. K. spręsdama su vidiniu teismo administravimu susijusius klausimus analizavo su teismo ir teisėjų darbo krūviais susijusius aspektus, siūlė diskutuoti dėl galimų valdymo priemonių (pvz., vasaros atostogų maksimalaus termino nustatymas, saugių laikotarpių skiriant bylas peržiūrėjimas kvalifikacijos kėlimo atvejais, teisėjų budėjimų ir atsarginių teisėjų poreikio būdint savaitgaliais ir kt.). Komisija nustatytus faktus laiko pakankamais konstatuoti, kad teisėjų etikos požiūriu I. K. veiksmuose nėra akivaizdžiai aplaidaus teismo pirmininko pareigų vykdymo ar jų nevykdymo požymių. Tai, kad I. K. kaip teismo pirmininkė dėl taikytinų vidaus administravimo priemonių turėjo savo nuomonę, teisėjams aktyviai ją pristatė, argumentavo, siūlė balsuoti dėl jos suformuluotų galimų sprendimo būdų ir priėmė sprendimus, kurie Pareiškėjos požiūriu neatrodė pakankamai efektyvūs, savaime nereiškia, kad teismo pirmininkė etikos požiūriu elgėsi netinkamai. Kaip minėta, vidinis teismų administravimas yra nuolatinio pobūdžio veikla, ji apima vidaus administravimą vykdančio teismo pirmininko platų galimų priemonių pasirinkimą ir taikymą konkretiems siekiamiems tikslams įgyvendinti, sudarantį sąlygas atsižvelgti į konkrečią susiklosčiusią situaciją. Kaip nuolatinio pobūdžio veikla vidinis teismo administravimas lemia tai, kad stebint pasirinktų sprendimų įgyvendinimo efektyvumą, siekiamus rezultatus ir įvertinus, kad jie yra nepakankami ar galimi pasiekti kitais, tinkamesniais būdais, vidaus administravimo priemonės gali būti keičiamos, imamasi papildomų priemonių ir pan. Visa tai sudaro nuolatinį procesą, apimantį ne tik teisės aktuose numatytų taisyklių taikymą, teisėkūros sprendimų pasirinkimą ir įgyvendinimą, bet ir vadybos žinių bei metodų taikymą. Atsižvelgiant į tai, Pareiškėjos teikimo aspektai (dėl teismo ir teisėjų darbo krūvio statistinių duomenų analizės, priimtų sprendimų darbo krūvio problemoms spręsti, teisėjų specializacijų pakeitimu ir įvedimu teismo rūmuose), susiję su I. K. pasirinktų vidaus administravimo priemonių tinkamumo, efektyvumo, teismo vidaus darbo organizavimo bei vykdymo vertinimu, nepatenka į Komisijos įgaliojimų apimtį. Komisija pažymi, kad Vilniaus regionų apylinkės teismo vidinio administravimo būklę (įskaitant dėl teisėjų darbo krūvio bei jų tolygumo) yra įgaliotas prižiūrėti Vilniaus apygardos teismo pirmininkas kaip išorinį administravimą atliekantis subjektas. Būtent jis pagal kompetenciją atlikdamas administracinę priežiūrą gali ir turi teikti siūlymus aktualiais Vilniaus regionų apylinkės teismo vidinio administravimo būklės klausimais. 
32.2. Komisija vertina, kad nepasitvirtino Pareiškėjos teikimo teiginiai, susiję su I. K. taikomu manipuliavimu ir chaoso sukėlimu vadovaujant teismui:
32.2.1. Vilniaus regiono apylinkės teismo teisėjų 2025 m. spalio 3 d. susirinkimo garso įraše girdėti, kad svarstant klausimą dėl teisėjų mokymų ir Pareiškėjai iškėlus klausimą, už ką balsuojama, teismo pirmininkė formuluotę patikslino ir ją garsiai įvardijo (garso įrašas nuo 00:56:00). Įvertinus šio svarstyto klausimo kontekstą bei teikimo medžiagoje esantį Vilniaus regiono apylinkės teismo teisėjų susirinkimo 2025 m. spalio 3 d. protokolą Nr. VDR-788(1.7.), darytina išvada, kad teismo pirmininkės patikslintos informacijos esmė atitiko užfiksuotą posėdžio protokolo 7 punkte sprendimą „Dėl teisėjų mokymų“ („Visos mokymų rūšys: konferencijos, seminarai, teisiniai renginiai ir kt. laikytini savarankiška teisėjo savišvieta ir tokiais atvejais bylos teisėjui skiriamos“). 
32.2.2. Pareiškėja nurodo Vilniaus apygardos teismo teisėjų susirinkimo 2025 m. spalio 3 d. protokole Nr. VDR-788(1.7.) užfiksuotą informaciją, dėl kurios pasitarimo metu teisėjai nebalsavo (kad pritarta ne tik bylų skyrimui, kai teisėjas vienai dienai išvyksta į mokymus, bet ir kai vieną dieną atostogauja). Komisija, susipažinusi su protokolu, Pareiškėjos nurodyto sprendimo, užfiksuoto protokole, nenustatė. Komisija vertina, kad Pareiškėjos nurodyta informacija gali būti susijusi su Pareiškėjos subjektyviu protokole užfiksuotos informacijos interpretavimu. Teisėjų etikos kodekse įtvirtintas solidarumo principas įpareigoja teisėjus tarpusavio santykius grįsti pasitikėjimu, tolerancija, sąžiningumu, taktiškumu ir mandagumu, padėti vienas kitam darbinėje veikloje (16 straipsnio 1, 2 dalys). Tai reiškia, kad Pareiškėja turi teisę kreiptis į teismo pirmininkę po teisėjų susirinkimo ir išsiaiškinti jai iškilusius neaiškumus; tiek teismo pirmininkė, tiek teisėja turi pareigą darbe kilusius klausimus spręsti taikiai, dalykiškai. Po teisėjų susirinkimo likę neaiškumai savaime nereiškia I. K. sąmoningo netinkamo elgesio, kuris turėtų būti vertinamas teisėjų etikos požiūriu.
32.2.3. Komisijos 2026 m. rugpjūčio 28 d. posėdžio metu Pareiškėja patikslino, kad kaip elgesį, sukėlusį teisme chaosą, vertina tai, jog teismo pirmininke pradėjusi dirbti I. K. nekeisdama teisme galiojusių taisyklių teismo darbuotojams davė nurodymus, kurie taisyklėms prieštaravo (pvz., rezoliucijų rašymas ant vokų su neįteiktais procesiniais dokumentais, bylų skirstymas), ir tik vėliau taisykles keitė. Komisija pažymi, kad šio sprendimo 24.3 papunktyje aptartą situaciją dėl bylų skyrimo Pareiškėjai 2025 m. rugsėjo 3–4 d. vykusios konferencijos metu ir šio sprendimo 24.14 papunktyje aptartą situaciją dėl teisėjo V. įtraukimo į bylų skirstymą Komisija įvertino kaip vidinio administravimo trūkumus, kurie nesudaro pagrindo I. K. elgesio vertinti kaip šiurkštaus ir akivaizdaus teisėjų etikos reikalavimų pažeidimo. Komisija atkreipia dėmesį, kad teikimo medžiagoje Komisijai nėra pateikta konkrečių argumentų apie tai, kokie konkretūs teisės aktų reikalavimai konkrečiais atvejais buvo pažeisti teisme, kokie ir kam su tuo susiję konkretūs padariniai dėl to kilo. Kaip minėta šio sprendimo 31 punkte, teikimuose keliamus klausimus, kurie yra susiję su vidiniu teismo administravimu (įskaitant teismo vidaus darbo organizavimo reglamentavimo bei vykdymo aspektais) Komisija vertina ir analizuoja kiekvienu konkrečiu atveju tiek, kiek jie gali būti vertinami teisėjų etikos aspektu (taip pat žr. Komisijos 2021 m. sausio 22 d. sprendimą Nr. 18P-1). Apibendrinto pobūdžio informacija, kad teismo pirmininkė organizuodama teismo darbą pasirinko tam tikrą veikimo principą spręsdama klausimus dėl konkrečių darbo procesų, jų eigos ir reglamentavimo, savaime nesudaro pagrindo I. K. elgesio įvertinti teisėjų etikos požiūriu.
32.3. Pareiškėja teikime nurodo, kad I. K. menkina teisėjus, teisme kuria žeminimo, baimės bei pataikavimo atmosferą. Dėl šio teiginio Komisija pažymi, kad:
32.3.1. Komisija šio sprendimo 24.1 papunktyje įvertino kaip nepasitvirtinusius Pareiškėjos teiginius dėl Vilniaus regiono apylinkės teismo 2025 m. spalio 3 d. teisėjų susirinkime jos atžvilgiu išsakytos kritikos, žeminančių, menkinančių, panieką išreiškiančių pastabų, susijusių su teikime nurodytais atvejais dėl teisėjų rezoliucijų rašymo ant vokų. Komisija šiuo klausimu pakartotinai nepasisako.
32.3.2. Išklausiusi Vilniaus regiono apylinkės teismo 2025 m. sausio 8 d. teisėjų susirinkimo garso įrašą, Komisija daro išvadą, kad nėra pagrindo vertinti, jog teismo pirmininkė su teisėja D. bendravo nepagarbiai, ją sukritikavo, nemandagiai nutildė. Garso įraše girdėti, kad aptariant klausimą dėl atostogų tarp teisėjų vyko aktyvi diskusija, ne visi teisėjai pritarė teismo pirmininkės siūlymui dėl maksimalios atostogų trukmės nustatymo vasaros atostogų laikotarpiu, pokalbio su D. metu teismo pirmininkė kalbėjo mandagiai, dalykiškai, konstruktyviai, pateikdama savo vertinimą, paaiškindama priežastis, nulėmusias jos siūlymą. 
32.3.3. Vilniaus regiono apylinkės teismo 2026 m. sausio 8 d. teisėjų susirinkimo garso įraše girdėti, kad (garso įrašas nuo 00:35:46) posėdžio metu tarp teismo pirmininkės I. K. ir Pareiškėjos išsivystė emocinga diskusija, kurios metu teismo pirmininkė ir Pareiškėja aktyviai reiškė savo požiūrį, viena kitai replikavo nevengdamos emocingų pasisakymų. Diskusijos su Pareiškėja metu I. K. pasakė frazes: „nu baikim turgų“, „aš suprantu, kad šiandien kažkam galbūt ne nuotaika, kad kažkam kažkur labai suskaudėjo labai subjektyviai“, „žiūrėkit, teisėja, jūs tikrai ne mažas vaikas ir tas emocijas valdom tada“, „yra kultūros problema“. Pareiškėja diskusijos su teismo pirmininke metu pasakė frazes: „Buvo ydingas bylų skirstymas, pirmininke, Jūs tą žinot ir viską matėt <...> Ir aš labai prašyčiau daiktus vadinti savais vardais“, „turgus yra tai, kai mes kalbame apie dalykus ne tais vardais, va, kur yra turgus“, „Nereikia ant nuotaikos, atleiskit, kad pertraukiu. Bet čia ne vaikų darželis, žinokit. Teisėjai viską mato, žino ir supranta. Čia manipuliuoti nepavyks“, „žinokit, yra labai neteisinga, labai negeri dalykai, negražūs dalykai sakomi labai gražiai be emocijų, tai va čia irgi yra problema ir tai yra matoma“, „Nu, pirmininke, Jūs vėl kalbat apie atostogas. Ir čia jau, žinokit, yra net ne kultūros reikalas, čia jau yra manipuliacija“. Į pokalbio pabaigą įsiterpus kitai teisėjai ir pareiškus pastabą, kad pasitarime iš esmės sprendžiama vienų teismo rūmų problematika, teismo pirmininkė siekė užbaigti susiklosčiusią situaciją ir ištarė frazę: „Teisėjos, giliau pakvėpuokim ir tada tęskim susirinkimą.“ Komisija nurodytą atvejį vertina kaip tarp teismo pirmininkės ir Pareiškėjos kilusią konfliktinę situaciją, kuri, atsižvelgiant į jos eigą, yra ydinga teisėjų etikos požiūriu dėl abiejų teisėjų elgesio. Komisija pažymi, kad Teisėjų etikos kodekso reikalavimai yra taikomi visiems teisėjams nepaisant jų užimamo statuso ir pareigų teisme. Šie reikalavimai įpareigoja teisėjus darbinėje veikloje elgtis korektiškai, mandagiai, garbingai, nemenkinti kitų bendradarbių darbo, elgtis su jais bei kitais asmenimis pagarbiai, konfliktines situacijas spręsti taikiai ir mandagiai, neįžeidinėti (padorumo principas: 13 straipsnio 3, 5 punktai), saugoti savo profesijos garbę ir prestižą, būti tolerantiškiems, visada veikti profesionaliai ir humaniškai, tobulinti savo bendravimo kultūrą (pavyzdingumo principas: 14 straipsnio 2, 3, 7, 10 punktai), tarpusavio santykius grįsti pasitikėjimu, sąžiningumu, tolerancija ir mandagumu, padėti vienas kitam darbinėje veikloje (solidarumo principas: 16 straipsnio 1, 2 punktai). Teismo pirmininkui yra keliami aukštesni elgesio standartai nei kitiems asmenims (Komisijos 2020 m. gegužės 28 d. sprendimas Nr. 18P-4), jis turi pareigą formuoti etikos požiūriu nepriekaištingo elgesio pavyzdį, sukurti tinkamą, emociškai saugią darbo aplinką, nesudaryti sąlygų bręsti asmeniniams konfliktams bei neigiamam darbo klimatui. Atsižvelgdama į tai, Komisija atkreipia I. K. dėmesį į poreikį išlaikyti teismo pirmininkui keliamus aukštesnius elgesio standartus, neįsitraukti į konfliktines situacijas su kolegomis, jas spręsti dalykiškai, taikiai, išlaikant deramą santūrumą. Komisija atkreipia ir Pareiškėjos dėmesį į poreikį savo elgesį darbinėje veikloje grįsti teisėjų etikai taikomais reikalavimais: elgtis mandagiai, korektiškai, vadovautis tarpusavio pagalbos, pasitikėjimo, tolerancijos vertybėmis. Pažymėtina, kad aptarta 2026 m. sausio 8 d. teisėjų susirinkime susiklosčiusi situacija ir I. K. elgesys jos metu buvo pavienis, todėl Komisija neįžvelgia pagrindo aptarto teismo pirmininkės elgesio vertinti kaip šiurkštaus teisėjų etikos pažeidimo ir dėl jo iškelti drausmės bylą. 
32.3.4. Komisija pažymi, kad nepasitvirtino Pareiškėjos teiginys, jog vieno iš teisėjų susirinkimų metu I. K. neatsakė į Pareiškėjos klausimą dėl teisėjų budėjimų, tik paminėjo, kad šiuo klausimu nubalsuota ankstesniame pasitarime. Teismo pirmininkės atsakymas į Pareiškėjos klausimą užfiksuotas Vilniaus regiono apylinkės teismo teisėjų 2025 m. gruodžio 4 d. susirinkimo garso įraše (nuo 00:24:15). Taip pat atkreiptinas dėmesys, kad ankstesnių teisėjų susirikimų metu priimtų sprendimų išsamus nekomentavimas per konkretų posėdį niekaip neriboja Pareiškėjos teisės platesne jai aktualia informacija pasidomėti kitu priimtinu metu.
32.3.5. Teikimo teiginius, susijusius su nepelnyta kritika Pareiškėjai, Komisija vertino kaip nepasitvirtinusius ir savo motyvus išdėstė šio sprendimo dalyje „Dėl psichologinio smurto (mobingo) taikymo teisėjos J. atžvilgiu“, todėl šiuo klausimu pakartotinai nepasisakys.
32.3.6. Teikimo teiginius dėl teismo pirmininkės netinkamo elgesio pasirinkti klausyti teisėjų vedamų posėdžių garso įrašų tų teisėjų, kuriems yra nepalanki (pvz., Pareiškėjos, I.), ir ieškoti trūkumų, Komisija laiko nepagrįstais. Vilniaus regiono apylinkės teismo teisėjų 2026 m. kovo 6 d. susirinkimo garso įraše girdėti, kad susirinkimo metu buvo aptartas klausimas dėl teisėjų etikos ir teismo posėdžių vedimo kontrolės, teisėjų klausta nuomonės, ar reikia tokį patikrinimą įtraukti į veiklos priežiūros planą, diskutuota šiuo klausimu. Teismo pirmininkė atkreipė dėmesį, kad tokius patikrinimus atlieka teisėjai, jie turi progą įsivertinti tiek savo posėdžio vedimo situaciją per kito teisėjo patirtį, tiek įvertinti kolegos vedamų posėdžių etiką. Tai yra tiek gera prevencinė priemonė, tiek mokomasis instrumentas, tiek priemonė, skirta tinkamai administruoti kolektyvą (garso įrašas nuo 00:13:10). Atsižvelgiant į tai bei į I. K. Komisijai posėdžio metu pateiktus paaiškinimus dėl konkrečios situacijos su I., kai ji po teismo posėdžio teiravosi dėl sklidusio triukšmo iš teismo posėdžio, nėra pagrindo abejoti, kad teismo pirmininkė vykdydama vidinio teismo administravimo įgaliojimus ir turėdama pareigą kontroliuoti Teisėjų etikos reikalavimų laikymąsi teisme turi teisę klausytis teisėjų vedamų teismo posėdžių garso įrašų, taip pat pasiteirauti teisėjo dėl konkrečios situacijos ir ją išsiaiškinti. Teikimo medžiagoje nėra pateikta duomenų, leidžiančių daryti išvadą, kad teismo pirmininkė klausosi garso įrašų tendencingai (tik Pareiškėjos ar teisėjos I.) ar kad teismo pirmininkės bendravimas su teisėja I. teiraujantis dėl konkretaus atvejo buvo netinkamas.
32.3.7. Išskyrus šio sprendimo 32.3.3 papunktyje aptartą Vilniaus regiono apylinkės teismo 2026 m. sausio 8 d. teisėjų susirinkimo pavienį epizodą, išklausius Komisijai pateiktus teisėjų susirinkimų (2025 m. spalio 3 d., 2025 m. gruodžio 4 d., 2026 m. sausio 8 d., 2026 m. kovo 6 d.) garso įrašus, pritartina Tyrimo komisijos išvadai, kad teismo pirmininkės I. K. elgesys teisėjų susirinkimų metu iš esmės buvo grįstas tarpusavio santykių pasitikėjimu, tolerancija, taktiškumu ir mandagumu, atskirais darbotvarkės klausimais vyko aktyvios diskusijos, teismo pirmininkės ir teisėjų nuomonės ne visais klausimais sutapo, tačiau teisėjams buvo sudaryta galimybė pasisakyti, teisėjai teismo pirmininkės nebuvo bauginami, nebijojo išsakyti savo nuomones, jais nebuvo manipuliuojama. 
32.4. Teikimo teiginiai, kad teismo pirmininkė nesilaiko galiojančių tvarkų ir reikalauja jų nesilaikyti teismo darbuotojų, grindžiami tuo, kad Pareiškėjai teismo pirmininkės žodiniu nurodymu buvo nepagrįstai paskirtos bylos Nr. e1-1129-927/2025 ir M1-1209-927/2025, taip pat dėl į bylų skirstymą nepagrįstai įtraukto teisėjo V. paskutinę jo atostogų dieną (baudžiamosios bylos atžvilgiu Nr. 1-505-927/2026). Komisija pažymi, kad bylų skirstymas teisme pagal savo esmę ir turinį turi glaudų ryšį su teismo organizaciniu darbu, bylų skirstymo laikymosi kontrolė yra viena iš teismo vidinio administravimo priemonių, užtikrinančių teismo, teisėjų ir teismo personalo veiklos efektyvumą (Administravimo teismuose nuostatų 16.8 papunktis). Administravimo nuostatų priede yra numatytos Gairės teismų vidinį bei išorinį administravimą vykdantiems subjektams (toliau – Gairės). Gairių 3.9 papunktis numato vertinant tinkamą baudžiamųjų bylų administravimą teismo vidinį administravimą atliekantiems subjektams (teismo pirmininkui) atkreipti dėmesį į baudžiamųjų bylų paskirstymo tvarkos laikymąsi, tarp jų į tai, ar bylų skirstymo metu naudojantis funkcijomis, leidžiančiomis bylą paskirti konkrečiam teisėjui arba bylos neskirti konkrečiam teisėjui, nurodomi pagrindai atitinka įstatyme ar teismo nustatytoje tvarkoje nurodytus pagrindus. Komisijos posėdžio metu I. K. paaiškino, kad ji bylų neskirsto, bylos teisme skirstomos naudojantis LITEKO automatinio bylų skirstymo funkcijomis, pagal teisme galiojančias taisykles tai daro teismo paskirtas atsakingas darbuotojas. Šiuos teismo pirmininkės paaiškinimus patvirtina teikimo medžiagoje esančios Vilniaus regiono apylinkės teismo pirmininko 2024 m. sausio 31 d. įsakymu Nr. V-11(1.2) patvirtintos Bylų ir ikiteisminio tyrimo veiksmų paskirstymo Vilniaus regiono apylinkės teismo teisėjams taisyklės. Iš Komisijos posėdžio metu pateiktų paaiškinimų matyti, kad Pareiškėja ir teismo pirmininkė skirtingai aiškino bylose Nr. e1-1129-927/2025 ir M1-1209-927/2025 susiklosčiusias aplinkybes, lemiančias jų skirstymą, ir joms taikomus bylų skyrimo pagrindus  (kokiu būdu ir (ar) kam bylos turėjo būti skiriamos), kurie turėjo būti taikomi pagal teisme galiojusias bylų skirstymo taisykles. Atsižvelgdama į tai bei į nurodytus teismo pirmininko įgaliojimus atlikti bylų skyrimo kontrolę konkrečiais atvejais, Komisija nurodytus bylų skyrimo atvejus vertina kaip susijusius su vidinio teismo administravimo veikla ir jos požiūriu nesutampantį teisės aktų aiškinimą tarp teismo pirmininkės I. K. ir Pareiškėjos, kurie nesudaro pagrindo dėl jų spręsti teisėjų etikos požiūriu. Dėl teikime nurodyto atvejo, susijusio su baudžiamosios bylos Nr. 1-505-927/2026 skyrimu į bylų skirstymą įtraukiant teisėją V., Komisija savo vertinimą pateikė šio sprendimo 24.14 papunktyje ir pakartotinai šiuo klausimu nepasisakys.
32.5. Komisija, neįžvelgusi I. K. drausminės atsakomybės pagrindo dėl teikime nurodytų atvejų, susijusių su jos kaip teismo pirmininkės pareigų vykdymu, atkreipia dėmesį į Komisijos 2026 m. rugpjūčio 28 d. posėdžio metu I. K. ir Pareiškėjos paaiškinimus dėl susiklosčiusių tarpusavio tarnybinių santykių ir jų apibūdinimą, kad jie išlieka įtempti. Komisija vertina, kad tai gali lemti tolesnį tarnybinį konfliktą tarp Vilniaus apygardos teismo pirmininkės I. K. ir šio teismo Vilniaus rajono rūmų teisėjos J., todėl mato poreikį atkreipti Vilniaus apygardos teismo pirmininko kaip išorinio administratoriaus dėmesį į susiklosčiusią situaciją kaip ateityje galinčią kelti teisėjų etikos rizikų, kurias siūlytina stebėti ir spręsti dėl galimų jų valdymo būdų.

Dėl I. K. kitų su teisėjo pareigomis nesuderinamų pažeidimų

33. Pareiškėja teikime nurodo, kad I. K. aplaidžiai atliko savo kaip teisėjos pareigas: 2025 m. spalio 1 d. neatėjo į teismo posėdį byloje Nr. 1-1099-543/2025, nes personalo kambaryje gėrė kavą. Teismo pirmininkės vėlavimas į posėdžius yra nevienkartinis ir kolektyvui žinomas. Komisijos 2026 m. rugpjūčio 28 d. posėdžio metu I. K. nurodyto konkretaus atvejo neprisiminė. Dėl kitų galimų vėlavimų pradėti teismo posėdžius paaiškino, kad I. K. pradėjus dirbti Vilniaus regiono apylinkės teisme vėlavimų būdavo dėl organizacinių priežasčių, kai su kitais teisėjais reikėdavo derintis dėl posėdžio salių bei posėdžio sekretorių dalyvavimo, kol I. K. neturėjo jai priskirtos nuolatinės posėdžių salės ir su ja nuolat dirbančios posėdžio sekretorės. Atsižvelgdama į tai, kad teikimo medžiagoje, taip pat ir Tyrimo komisijos Išvadoje nėra objektyvių duomenų, kurie sudarytų sąlygas Pareiškėjos teikimo teiginius patvirtinti, Komisija vertina, kad nurodytu konkrečiu atveju nėra pagrindo konstatuoti I. K. pažeidus teisėjų etikos reikalavimus. 
34. Kaip kitus su teisėjos pareigomis nesuderinamus I. K. pažeidimus Pareiškėja teikime nurodė baudžiamojoje byloje Nr. e1-1129-543/2025 padarytas klaidas dėl kaltinamajai paskirtos realios bausmės nepaisant prokuroro prašymo bausmės vykdymą atidėti, laikinojo nuosavybės teisės apribojimo. Šiuos teikimo epizodus Komisija vertina kaip nepatenkančius į jos įgaliojimų apimtį. Komisija nagrinėja asmenų motyvuotus teikimus dėl drausmės bylos iškėlimo konkrečiam teisėjui ir tik už konkrečius veiksmus ar neveikimą, kurie gali būti pagrindas drausminei atsakomybei atsirasti: už teisėjo vardą žeminantį poelgį, už kitų Teisėjų etikos kodekso reikalavimų pažeidimą, už įstatymuose numatytų teisėjų darbinės ar politinės veiklos apribojimų nesilaikymą (Teismų įstatymo 83 straipsnio 2 dalis). Konkrečios bylos nagrinėjimas, procesinių veiksmų atlikimas ar procesinių sprendimų priėmimas yra teismo procesinė veikla vykdant teisingumą. Pagal Lietuvos Respublikos Konstitucijos 109 straipsnį, teisingumą Lietuvos Respublikoje vykdo tik teismai; teisėjai ir teismai, vykdydami teisingumą, yra nepriklausomi. Lietuvos Respublikos Konstitucinis Teismas (toliau – Konstitucinis Teismas) 2014 m. kovo 10 d. sprendime yra išaiškinęs, kad tik pats teismas sprendžia, kaip jam reikėtų nagrinėti bylą; teisėjas neprivalo jokiai valstybės institucijai ar pareigūnams aiškintis dėl savo nagrinėjamų bylų. Galimybė teisėjams taikyti kokias nors neigiamus padarinius turinčias priemones už jų priimtus konkrečius sprendimus (juose išdėstytą faktų vertinimą ir teisės aiškinimą) sudarytų prielaidas pažeisti teisėjo procesinį savarankiškumą sprendžiant visus su nagrinėjama byla susijusius klausimus, kištis į teisėjo ar teismo veiksmus vykdant teisingumą. Teisėjo priimtų procesinių sprendimų ir atliktų procesinių veiksmų teisėtumas ir pagrįstumas gali būti patikrintas tik apeliacine tvarka apskundus juos aukštesnės instancijos teismui teisės aktuose nustatyta tvarka ir terminais. Jokia kitokia teismų procesinių sprendimų kontrolės forma įstatymo yra neleistina, kaip prieštaraujanti teismo (teisėjo) nepriklausomumo principui. 
35. Lietuvos Respublikos baudžiamojo proceso kodeksas teismo baudžiamojo įsakymo atveju numato specifinę procesinę kaltinamojo teisę: nesutikdamas su bausmės paskyrimu teismo baudžiamuoju įsakymu kaltinamasis turi teisę paduoti teismui, surašiusiam tą teismo baudžiamąjį įsakymą, prašymą reikalaudamas surengti bylos nagrinėjimą teisme (422 straipsnis). Iš teikimo turinio matyti, kad baudžiamojoje byloje Nr. e1-1129-543/2025 po Vilniaus regiono apylinkės teismo 2025 m. rugpjūčio 25 d. baudžiamojo įsakymo priėmimo kaltinamoji minėta procesine teise pasinaudojo ir baudžiamasis įsakymas teisinės galios neįgijo. 
36. Konstitucinis Teismas 2014 m. kovo 10 d. sprendime taip pat išaiškino, kad konstitucinis teisėjo ir teismų nepriklausomumo principas nepaneigia galimybės taikyti teisėjams drausminę atsakomybę už netinkamą pareigų atlikimą (inter alia aplaidų bylų nagrinėjimą). Netinkamas, aplaidus, akivaizdžią kompetencijos stoką rodantis teisėjo elgesys, lemiantis nuolatinį tokių sprendimų, kuriuose daromos teisės aiškinimo ir (arba) taikymo klaidos, proceso įstatymų pažeidimai, priėmimą, yra nesuderinamas su teisėjui keliamais reikalavimais, todėl suteikia pagrindą taikyti teisėjui drausminės atsakomybės priemones. Dėl teisėjo elgesio ir jo vertinimo kiekvieną kartą turi būti sprendžiama įvertinus visas su tuo poelgiu susijusias ir turinčias reikšmės bylai aplinkybes.
37. Iš aptartos Konstitucinio Teismo jurisprudencijos, Teismų įstatymo nuostatų matyti, kad pagrindas svarstyti teisėjo drausminės atsakomybės klausimą už netinkamą pareigų atlikimą (inter alia aplaidų bylų nagrinėjimą) yra tada, kai toks teisėjo elgesys pasireiškia nuolat, sistemingai ir patvirtina teisėjo aplaidų darbą, akivaizdžią kompetencijos stoką. Teisėjų drausminės atsakomybės pagrindą sudaro šiurkštūs, akivaizdūs proceso įstatymų pažeidimai, o ne bet koks, net ir mažiausias teisėjo elgesio ar darbo trūkumas.
38. Komisija pažymi, kad tai, jog teismui baudžiamojoje byloje Nr. e1-1129-543/2025 surengus bylos nagrinėjimą paaiškėjo su baudžiamuoju įsakymu susiję trūkumai, savaime nereiškia, jog yra pagrindas taikyti teisėjui drausminę atsakomybę. Šiuo atveju Komisija vertina, kad su Vilniaus regiono apylinkės teismo 2025 m. rugpjūčio 25 d. baudžiamuoju įsakymu susiję I. K. veiksmai (jų trūkumai) nebuvo tokio pobūdžio (nuolat pasikartojantys, šiurkštūs, akivaizdūs), jog rodytų aplaidų teisėjos darbą ar akivaizdžią kompetencijos stoką. I. K. traukimas drausminėn atsakomybėn už jos priimtą konkretų procesinį sprendimą sudarytų prielaidas pažeisti teisėjo procesinį savarankiškumą sprendžiant visus su nagrinėjama byla susijusius klausimus, kištis į teisėjo ar teismo veiksmus vykdant teisingumą. Taigi Komisija neturi pagrindo I. K. elgesio dėl jos priimto procesinio sprendimo baudžiamojoje byloje Nr. e1-1129-543/2025 vertinti kaip sudarančio pagrindą svarstyti jos drausminės atsakomybės klausimą. 

Dėl Komisijos išvadų apibendrinimo

39. Komisija, išnagrinėjusi Pareiškėjos teikimą ir jo priedus, kitą teikimo medžiagą, išklausiusi I. K. ir Pareiškėjos žodžiu pateiktus paaiškinimus, apibendrinusi šiame sprendime išdėstytus motyvus, vertina, kad:
39.1. nėra pagrindo daryti išvadą, jog I. K. Pareiškėjos atžvilgiu taikė psichologinį smurtą (mobingą): sąmoningai ir kryptingai savo elgesiu Pareiškėją siekė pažeminti, paniekinti, sumenkinti tiek asmeniškai, tiek viešai kitų teisėjų ar teismo darbuotojų akyse, sukurti nepakeliamą darbinę įtampą, psichologinį diskomfortą, socialinės saviizoliacijos situaciją ir pan. Pavieniai konstatuoti  I. K. padaryti bylų skirstymo tvarkos pažeidimai (skiriant Pareiškėjai bylas 2025 m. rugsėjo 4–5 d. jos dalyvavimo Lietuvos Respublikos Seime vykusios konferencijos metu, 2026 m. kovo 26 d. į bylų skirstymą įtraukiant teisėją V. paskutinę jo atostogų dieną) laikytini nustatytais teismo vidinio administravimo trūkumais, kurie nesudaro pagrindo I. K. elgesio vertinti kaip šiurkštaus ir akivaizdaus teisėjų etikos reikalavimų pažeidimo ir jai iškelti drausmės bylą;
39.2.  nėra pagrindo daryti išvadą, kad I. K. vykdydama teismo pirmininko pareigas savo elgesiu menkino teisėjus, teisme kūrė žeminimo bei pataikavimo atmosferą ir pažeidė teisėjų etikai keliamus reikalavimus. Nustatytas I. K. pavienis elgesio atvejis Vilniaus regiono apylinkės teismo 2026 m. sausio 8 d. teisėjų susirinkimo metu, ydingas teisėjų etikos požiūriu, nesudaro pagrindo jo vertinti kaip šiurkštaus ir akivaizdaus teisėjų etikos reikalavimų pažeidimo ir I. K. iškelti drausmės bylą; 
39.3.  nėra pagrindo teisėjų etikos požiūriu vertinti Pareiškėjos teikimo teiginių dėl I. K. taikyto manipuliavimo ir teisme keliamo chaoso vykdant teismo pirmininko pareigas. Šie teiginiai pagrįsti motyvais, išimtinai susijusiais su I. K. kaip teismo pirmininkės vidinio teismo administravimo įgaliojimų vykdymu, jų vertinimas nepatenka į Komisijos įgaliojimų apimtį;
39.4.  I. K. traukimas drausminėn atsakomybėn už priimtą konkretų sprendimą baudžiamojoje byloje Nr. e1-1129-543/2025 sudarytų prielaidas pažeisti teisėjo procesinį savarankiškumą sprendžiant visus su nagrinėjama byla susijusius klausimus, kištis į teisėjo ar teismo veiksmus vykdant teisingumą. I. K. veiksmai (jų galimi trūkumai) priimant  Vilniaus regiono apylinkės teismo 2025 m. rugpjūčio 25 d. baudžiamąjį įsakymą nėra tokio pobūdžio (nuolat pasikartojantys, šiurkštūs, akivaizdūs), jog rodytų aplaidų teisėjos darbą ar akivaizdžią kompetencijos stoką ir sudarytų pagrindą ją traukti drausminėn atsakomybėn.
40. Komisija tarp Vilniaus regiono apylinkės teismo pirmininkės I. K. ir šio teismo Vilniaus rajono rūmų teisėjos J. susiklosčiusius konfliktinius tarnybinius santykius vertina kaip galinčius ateityje kelti teisėjų etikos rizikų. Atsižvelgdama į tai, Komisija mano esant tikslinga atkreipti Vilniaus apygardos teismo pirmininko, kaip išorinio administratoriaus, dėmesį į susiklosčiusią situaciją ir rekomenduoja ją stebėti bei, esant poreikiui, spręsti dėl tinkamiausių jos valdymo ir prevencijos priemonių.
Teisėjų etikos ir drausmės komisija, vadovaudamasi Teisėjų etikos ir drausmės komisijos nuostatų 44.2 papunkčiu, 

n u s p r e n d ž i a:

Atsisakyti iškelti drausmės bylą Vilniaus regiono apylinkės teismo pirmininkei I. K.
Sprendimas neskundžiamas.


Komisijos pirmininkas                                                                                    Marius Bajoras

Komisijos nariai                                                                                              Tomas Berkmanas
                                                                                                                         
                                                                                                                   Laima Šeputienė

                                                                                                                   Jūratė Varanauskaitė

